text:
E restaurant ganador di premio Sunset Grille na Hilton Aruba Caribbean Resort & Casino a disfruta di un “makeover” contemporaneo, cual a concui cu e yegada di su Chef Ehecutivo nobo, e recien recluta Gerard Coste. Aruba su comunidad di amantenan di cuminda ta stima y aprecia e mago culinario naci na Francia kende a haci Aruba su cas, y e cushina di Hilton Aruba Caribbean Resort & Casino e luga unda e ta practica su creatividad y bon gusto. E decoracion nobo na Sunset Grille tin un tema inspira pa binja di alta calidad y ta enfoca riba cahanan di palo recicla di binja di seleccionnan tanto raro como popular for di paisnan rond mundo cu ta produci binja. E cahanan di binja moderno crea pa e binjeronan pa warda y proteha nan carga precioso tur ta decora cu logonan unico y anotacionnan cuidadoso unda e binja a wordo produci. Hopi di e logonan ta obranan maestral di disenjo tradicional, aproba pa realtesa y considera como documentonan historico. Un cena experiencia na Sunset Grille awo ta grandemente aumenta pa e seleccion di color nobo y e muebles elegante, capturando e imaginacion di amantenan local y internacional di binja y cuminda. E “makeover” elegante tambe ta probecha di e layout y luganan di sinta na Mira Solo Martini Bar, maximalisando e bista di bishitantenan riba Palm Beach, mei mei di e hardin, cu bista riba e watervalnan di e resort, acompanja pa bahadanan di solo perfecto. Chef Coste ta raporta cu su menu di Steakhouse Mericano na Sunset Grille ta complimenta e interior moderno. “Nos ta cumpra e miho cuminda na mundo,” el a declara, “y ta prepara esaki perfectamente, incluyendo top cuminda di lama y steaknan superbo, den pleno bista di e sala di come den nos cushina di exhibicion.” Entre e prome platonan, e chef ta conta cu hopi plato di steakhouse clasico manera Shrimp Cocktail, usando e cabaron di mas grandi obtenible riba e mercado, Lobster Bisque y Spinach salad, tur sirbi cu un toke special contemporaneo. Algun di e chef su platonan signatura manera Pumpkin Ravioli y Martini Chopped Salad ta presenta orguyosamente riba e menu, ricibiendo complimentnan caluroso for di bishitantenan tur anochi. E restaurant su seleccion di cuminda di lama ta inclui Alaskan Salmon, y e tan popular Chilean Sea Bass. Pero no por lubida e chef su Baked Stuffed Shrimp tradicional, cual ta e plato mas popular riba e menu, cual no conoce igual cu e excepcion di e Twin Lobster Tails cu drawn butter. E restaurant su grill di carbon ta ofrece 100% certified American Black Angus beef cu un variedad di saus delicioso traha fresco na e restaurant. For di Cowboy Steak pa Rib Eye y Filet Mignon, e Sunset Grille ta merece su reputacion door di sirbi algun di e miho steaknan na Aruba. Y pa esnan en busca di e maximo experiencia culinario, e Veal Tenderloin a La Oscar, cual supuestamente a wordo crea pa e famia Real di Suecia na fin di anjanan 1800, ta un plato berdaderamente exkisito, y un escohencia inolvidable. Chef Coste ta presta e mesun hopi atencion na platonan acompanjante y pasabocanan, hasta e macuto di pan ta excepcional, y e servicio na Sunset Grille ta autenticamente Arubiano, personable, atento, amable y ta yama bo bon bini. Sunset Grille ta ofrece cuminda y servicio di calidad, cu luganan di sinta paden den e sala airecondiciona, of luganan di sinta pafo riba e terras, den aire liber. Habri shete dia pa siman, di 6pm pa 11pm. Tocante Hilton Hotels & Resorts Ya pa casi un siglo, Hilton Hotels & Resorts ta yamando un bon bini orguyoso na viahadornan rond mundo. Cu mas di 550 hotel riba seis continente, Hilton Hotels & Resorts ta provee e fundacion pa experiencianan memorable di viahe y ta balora cada huespet cu ta pasa door di su portanan. Como e marca principal di Hilton Worldwide, Hilton Hotels & Resorts ta sigui crea e standard pa hospitalidad, proveendo inovacionnan di producto y servicionan nobo pa cumpli cu e necesidadnan di e huespetnan, cual semper ta evolviendo. Hilton Hotels & Resorts ta forma parti di e programa ganador di premio conoci como Hilton HHonors. Miembronan di Hilton HHonors cu ta haci nan reservacionnan directamente via e canalnan preferi di Hilton tin acceso na beneficionan cu ta inclui Wi-Fi standard gratis, como tambe amenidadnan digital cu ta obtenible exclusivamente via e app di Hilton HHonors, cual ta un lider di e industria. Lesa e
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


c: text/html

text:
Dedica na tur nos muhernan balente riba Dia Internacional di Hende Muhe…
Ami, muher…
Comunidad podise nunca lo compronde mi…
Pasobra podise nunca nan a purba di cana den mi sapato.
Poco nan sa di mi oranan di desesperacion, si placa atrobe no ta jega pa cumpra tur loke ta falta den cas…
Hopi ora mi ta mula den un tienda, para henter dia riba mi pia
Of den e restaurant unda mi ta corta berdura pa e turista por come su dinner…
Mi comer ta drecha e cama luhoso den hotel…
Na cas mi prima ta traha su arte…
Mi no tin ora pa cushina mi mes, maske mi sa cu esey ta mas saludable pa mi yiunan…
Cushina dushi hunto cu mi yiunan ta keda pa mi un ilushon…
Mescos cu un dia mi lo topa un homber cu ta stima mi di berdad…
Mi no tin tempo, pesey miho mi no tin relacion,
Mi no por cu tanto preshon,
Majan mi ta bolbe purba di nobo,
Pa traha mas tempo,
Spera cu e yiunan no bira malo,
Ayera nochi atrobe mi no a drumi,
Preocupashon a tene mi lanta,
E yiu chiquito tabata grita cu dolor di orea,
Pero unda mi ta biba ki, ni autobus chiquito ta pasa den oranan di anochi laat,
Y mi auto ja tin tres luna para,
Mi no por haja e piesa, ni min tin placa pa cumpr’e…
Y asina mi bida ta cococha…
Unda poco mi ta progresa,
Mi ta stima mi yiunan, pero mi no tin tempo pa educa nan,
‘Kico, pidi nan hasi algo pa copera?’
‘Mi’n pidi bo pa trese mi na mundo,’ e contesta hopi biaha ta,
‘ami tampoco a haja yiu pa ta nan catibo’, mi ta pensa den mi mes
Y asina mi bida ta cochoca,
Sin gloria, ni victoria,
Pero mi a sinja y ta acepta cu mi mester carga mi crus,
Ami … e muhe cu ta bal!
Di berdad, mi bida ta cococha,
Pero mi ta sigi hasi mi best…
Pasobra ta mi naturalesa…
Mi ta mescos cu e bela,
Cu ta sacrifica su mes,
Pa otro por tin lus…
Mi ta spera cu esaki un dia lo ser aprecia…
Paso di berdad, mi ta un muhe cu ta bal…
Kere mi cu tur mi imperfecionnan..
Mi ta un muhe cu ta bal…
Ingrid Werleman, 8 maart 2011

robotstxt: allowed

filter: keep


text:
Den dianan di fiesta di fin di anja, tin basta hende cu no ta drumi bon. Esaki por tin hopi motibo. Por ta nan a fiesta di mas of pa motibonan personal. Pa tur di nan un articulo cu tips con pa logra toch pa drumi un sonjo saludabel. Cu danki na Victor Hunt.
Por ta ya caba bo a dal un dushi banjo of bo a lesa bo buki favorito of bo a resa, pero toch bo no por pega sonjo.
Tin hopi motibo pakico bo no ta drumi bon. Si bo a caba di pasa den un experencia traumatico y bo ta pasando den hopi emocion, ta masha normal cu bo no ta drumi bon. Pero pa majoria hende preocupacion ta e motibo principal pakico nan no ta drumi bon.
Podise bo no por hasi masha hopi na e problema mes, pero aki nan tin algun tips cu por traha pa bo:
1. Esaki ta un ehercicio leuk, pa bo hasi’e cu 2 hende. Busca un hende cu bo ta confia. Si bo no tin un hende cu bo por confia, realisa cu ta bon pa bo busca amistad cu bo por confia. Si ta necesario, busca judansa profesional. Sinta cara cara pa otro y pone un holoshi pa ring despues di mei ora. Abo ta cuminsa conta e otro persona tur loke ta molestia of preocupa bo. E otro persona ta scucha y tin tur atencion pa bo den e mei ora aki. E ta sacudi su cabes y ta scucha cu su curason, pero no ta duna mucho comentario. Despues di mei ora boso ta cambia e rol y abo ta scucha e otro cu mes tanto atencion. Bo por palabra pa hasi esaki un biaha pa siman of pa luna. E ta alivia!
Majan nos ta duna bo un otro ehercicio… corda bin bek!
Na ocashon di presentacion di www.comprondiendobida.com dr. Jaime Falconi a papia riba ‘Bibando den temponan cu ta cambiando y pakico hopi hende no ta drumi bon’ a capta hopi atencion.
Na ocashon di presentacion di www.comprondiendobida.com dr. Jaime Falconi a papia riba ‘Bibando den temponan cu ta cambiando y pakico hopi hende no ta drumi bon’ a capta hopi atencion. E la mustra cu tin hopi preocupacion cerca hendenan y tin hopi soledad. Tin hende cu ta drumi poco ora pa dia of nan ta drumi pendiente di ki ora e jiu ta jega cas of di e problemanan di majan. Un sonjo asina no ta laga bo sosega y bo ta lanta mes cansa cu ora bo a bay drumi. Un hende mester di un sonjo profundo pa laga e curpa y mente sosega. Pesey ta importante pa bo entrega bo mes na e sonjo. Drumi cu lus no ta bon, e ta stroba e centro di bo sonjo. Problema cu sonjo na Aruba a crese pasobra Aruba ta manera un parke di lus anochi. Hende cu tin problema pa entrega nan mas na sonjo, por usa musica relajante, meditacion, yoga pa logra e sonjo cu ta duna descanso di berdad. Realisa cu un hende cu ta drumi mucho poco ta muri mas trempan. Esaki ta un realidad cu no por trese cambio den dje.
Continue reading “Dr. Jaime Falconi: Pensando riba Sonjo”
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Bo tambe ta invita!
Dr . Jaime Falconi: neurologo y psychiatra, drs. ing. Edsel Lopez: director di PriceWaterHouseCoopers y Belquis Moreu: motivational speaker lo ta hunto cu Ingrid Werleman durante un anochi dedica na e presentacion oficial di Comprondiendo Bida. Comprondiendo Bida ta un projecto cross media cu e meta pa contribui na un hende y comunidad mas Felis….
Dr . Jaime Falconi lo papia riba ‘Bibando den Temponan cu ta Cambiando y su retonan’. Belquis Moreu ta toca e tema ‘Un miho majan’ y drs. ing. Edsel Lopez ta papia riba e tema inovativo ‘Trabou y Sentido di Bida’. Finalmente Ingrid Werleman lo clausura e anochi cu e pregunta ‘Comprondiendo Bida, POR?’.
E temanan aki ta toca cada hende, famia y cada cas. Dicon? Pasobra nos tur ta topa cu retonan y preguntanan di bida pa cua hopi biaha nos no tin contesta. Y den e buskda aki e projecto kier hunga un rol.
Hopi hende den comunidad a lo largo di tempo a sinja conoce Comprondiendo Bida como un projecto cu ta contribui na un miho bida y comunidad. Hopi ciudadano di diferente edad y interes a duna nan contribucion pa trese informacion di desaroyo personal y comunitario cu ta juda un hende compronde bida mas miho. Di e forma aki poco poco nos ta creando hunto un plataforma pa tur hende por duna di nan expertisio y experencia y juda otro crese. Y hopi importante ta cu e website ta den papiamento. Tambe di media semper Comprondiendo Bida a haja amplio sosten y pa esaki ta hopi agradecido.
Comprondiendo Bida a cuminsa como un talkshow pa discuti aspectonan profundo di bida. Despues a compila e informacion aki den un serie di revista y awor e projecto ta digital riba e website www.comprondiendobida.com . Aspectonan cu ta haja hopi atencion riba e website ta e parti di desaroyo personal, spiritual, ecologico y artistico y creativo.
E anochi di ‘Pensando riba Bida…’ ta tuma lugar diahuebs, mei 12, di 7.30 – 9.30 anochi den cura di departamento di Arubiana Biblioteca Nacional den Bachstraat, na Playa. Entrada pa e anochi ta gratis.
E articulonan mas popular di 2010 riba www.comprondiendobida.com
Siman pasa dia 15 di december tabata net un anja di Comprondiendo Bida online y aki 2 siman fin di anja 2010 ta yegando. Preparando pa drenta anja nobo nos a dicidi pa hasi un inventario di e articulonan cu tabata mas polular bow di nos lesadornan durante anja 2010. Den totaal nos a publica 61 articulo desde 15 di december 2009, pero esaki ta e 10 nan mas popular:
Continue reading “Comprondiendo Bida 2010: E 10 articulonan mas popular”


text:
Diadomingo atardi diferente persona a bati alarma pa un homber cu ta saca su parti intimo den hende na Mahuma. E tabata para pafo di un supermercado na Mahuma y masturba su mes.
Pa ora polis a yega ya el a bandona caba. E tabata cu su bais ta move rond. No a dura mucho cu mas persona a bati alarma p’e mesun tipo aki na Cumana. E biaha aki tabata pafo di Bon Dia Supermarket na Cumana. E tabata para pafo di e supermercado y masturba su mes.
Na yegada di polis ainda a top’e den accion. A detene mesora y bay cu ne pa warda di polis hunto cu su bais. Tipo di persona asina ta un molester pa nos comunidad.


text:
“i na boso santidat, kariño fraternal, i na boso kariño fraternal, amor.”
2 Pedro 1:7
Poder, amor i dominio propio. Esnan ku ta biba e fe den e Altísimo tin komo atversario Satanas i su demoñonan, p’esei nan ta enfrentá persekushonnan, peliger, desepshon i hopi difikultat mas. .
Di e forma aki, ta nesesario tin un spiritu di kurashi, fe i aktitut, pa enfrentá i vense e luchanan di kada dia. Esaki ta e spiritu ku Dios a duna nos. Ku tur e forsa kontra di fièrnu. .
Dios bendishoná bo dia grandemente.


text:
Awor cu mas Aruba mester di nan, gobierno NO ta yuda ni proteha criadornan di bestia ni tampoco agricultornan.
Diahuebs atardi nos redaccion tabata na cunuco di Auberto “Betto” Haayen unda cu un crimen a ser cometi na varios di su bestianan. Ta trata di como 15 bestia cu a ser venena di cual te na e atardi ey 11 a muri y tabata tin 3 mas cu ta mustra cu tabata muriendo y un otro mas cu lo bay fayece e dia despues. E bestianan aki ta basta caro y dificil pa trese nan Aruba. Ta increible con tin hende cu mentalidad criminal pa venena e tipo di bestianan cu ta percura pa un di e carninan mas sano cu tin pa e ser humano consumi.
Gobierno no ta yuda criadornan di bestia ni agricultornan
Esaki tambe ta un factor cu ta perjudica e criadornan di bestia y agricultornan, gobierno cu sa cu Aruba no tin ningun industria apart di turismo, tin hopi hende ta interesa den cria bestianan di cria y tambe agricultura pero gobierno no ta haci suficiente pa contribui ni empuja e 2 industrianan aki cual por yuda den empleo y ta un gran contribuyente pa baha e divisanan cu ta sali for di nos pais. Gobierno ta tarda pa otorga tereno pa criadornan di bestia y agricultornan. Gobierno ta cambia destinacionnan di terenonan fertil y cu a produci pa destinacionnan pa construi cas. Esakinan no por!
Gobierno no ta ofrese awa na prijs preferencial pa cultivadornan pero si na hotelnan. Si tin hopi des-empleo por cuminza prepara hendenan pa cultiva y designa tereno pa esakinan ymas proteccion pa criadornan di bestia.
Asina tin hopi mas punto cu mester atencion urgente pa crea e desaroyo economico local.


text:
Den fin di siman a tuma luga na Heredia Costa Rica e di XIV Costa Rica Open G2 event. Joshua y Jourdé Klabér a participa den e categoria di adulto -58 kilo.
Resumen di e di XIV Costa Rica Open di rumannan Klaber.
Jourdé Klaber su prome pelea a bay contra di Adrian Penalba di Panama y Jourdé Klaber a gana 2-0. Jourdé Klaber a topa cu Gavin Grant di Merca y Jourdé Klaber a perde e pelea 2-0.
Joshua Klaber a bringa su di 5 evento den e categoria di adulto y a topa cu Vicente Pizarro di Chile. Joshua Klaber a cuminsa e pelea bon, ganando e prome rond 17-5 pa despues bin y perde 2-1.
Jermain James di Merca a coach rumannan Klaber. Jermain James a remarca cu cada evento ta un experiencia mas pa e rumannan Klaber.
Presidente di Aruba Taekwondo Bond Sr. Moises Fernandez ta satisfecho cu e resultado di e rumannan Klaber den e di XIV Costa Rica Open y ta hopi contento cu e medaya di Oro di Srta. Jenniffer Baez Garcia. Training ta sigui pa e proximo evento di G2. Awo rumannan Klaber tin dos dia di descanso pa asina sigui cu training y despues atende un camp training pa 3 siman pa prepara pa e proximo evento.


text:
Instituto Pedagogico Arubano (IPA) ta haci un cordial invitacion na henter pueblo di Aruba y muy en special na tur maestro y profesional den e area di educacion pa asisti na e presentacion y exposicion di Pasantia Internacional di e studiantenan di IPA di aña tres. E studiantenan a scoge e aña aki pa un pasantia na Argentina, Merca (Baltimore & New York), Hulanda y Belgica, Spaña (Barcelona) y Costa Rica. E meta principal di e pasantia ta pa e studiantenan conoce cultura y sistema di enseñansa diverso, desaroyo profesional y personal y pa trece innovacion specificamente riba tereno di Desaroyo Sostenibel den ensenañsa na Aruba. Durante nan investigacion a enfoca specificamente riba e asina yama cuater P’s di sostenibilidad segun Nacionnan Uni cual ta “Planet, People, Profit y Participatory Governance.” E presentacion y exposicion di e studiantenan lo tuma luga diamars dia 17 di april na Cosecha San Nicolas y Nicolas Store San Nicolas.
Presentacion
Luga: Cosecha San Nicolas – mainstreet
Grupo 1 6:00 – 6:15 pm Baltimore
Grupo 2 6:25 – 6:40 pm Barcelona
Grupo 3 6:50 – 7:05 pm Costa Rica
Coffee break
Grupo 4 7:20 – 7:35 pm Nederland/Belgica
Grupo 5 7:45 – 8:00 pm New York
Grupo 6 8:10 – 8:25 pm Argentina
Grupo 7 8:35 – 8:50 pm Nederland
Exposicion
Luga: Nicolas Store – Rotonde
Orario: 9:00-10:00 pm
Un y tur ta keda cordialmente invita pa asisti na e anochi interesante aki, haya informacion y tende di e experencia di nos futuro maestronan.


text:
E ultimo wega di siman 2 den Division Honor tabata entre e actual sub-campeon di Aruba Deportivo Nacional contra SV Caiquetio, un ekipo cu mester a lucha te na final di campeonato pasa pa logra keda den e Division maximo di Aruba su futbol. Nacional ta bin di a empata cu e campeon di Aruba Dakota den nan wega previo y Caiquetio tambe for di un empate contra Estrella.
Nacional a cuminsa ta controla e bala mas cu un Caiquetio cu no necesariamente a sinta warda patras den defensa, mas bien Caiquetio a tira den ofensiva asina cu nan tabata por cu un bon wega di pressing combina cu defensa di zona. Nacional transportando e bala mas, esey tabata di spera, y ta penetra na varios ocasion tempran pero Caiquetio tabata hopi bon organisa den defensa.
E defensa di Nacional tabata hopi dificil pa penetra den e wega tambe aki mane Caiquetio a realisa, pero e arma secreto di e oncena di Paradera ta pa aplica bon tironan di distancia, pakiko no? Esey ta un arma legitimo den futbol, si bo tin’e use! Caiquetio a use na varios instancia tempran den wega y a duna fruta na minuut 18, ora cu Jefferson Lopez a los un tiro di distancia pa sorprende portero Jose Cruz di Nacional pa hasi e wega 1-0 na fabor di Caiquetio.
Despues di e gol di Lopez, Caiquetio sorprendentemente toch a sigui pusha dilanti, cu mas tiro peligroso riba porteria y mas salbacion di Jose Cruz, practicamente soprendiendo Nacional, kitando e inicitiva di wega. Te cu minuut 31 ta parce cu Nacional no por a decifra e oncena di Paradera y ora nan ataka nan ta encontra cu e defensa bon para y organisa.
Na minuut 34 Rensly Tromp di Nacional ta haya un tremendo chens pa empata e wega pero e bala ta bai net na banda di palo di gol. E Dragon nan a sigui insisti y ta lansa atake tras di atake, conhuntamente cu un wega mas fisico for di e punto aki, pero, di ‘algun manera of otro’ Caiquetio a sabi di defende bon pa mantene e wega na nan fabor, asina tambe halftime ta bai aden, Nacional 0 Caiquetio 1, un resultado sorprendente te na momento ey!
E di dos tempo a sigui den mesun rumbo pa Nacional, cu a sigui insisti den pusha dilanti pa busca pa cambia e cara di e wega aki. Atake tras di atake no a duna resultado concreto pa e ekipo Nortero, Caiquetio a sabi di hasi nan mesun atakenan tambe pero a keda limita na tira di pafor di doelgebied, tin biaha bastante efectivo. Nacional a sigui ta dominando y despues di e salida di Raymbert Bikker for di e partido na minuut 56, e defensa Indjan a perde un poco disciplina den nan organisacion. Mas e tempo pasa mas e wega potente di Nacional a cuminsa impone tambe, mientras cu Caiquetio a disminui hopi den nan condision fisico.
Na minuut 63 alfin e dam a kibra y Quincy Clarissa a anota e gol di empate pa Nacional. Net un minuut despues pa colmo bala ta dal den tubo di Caiquetio pa evita Nacional bai ariba 2-1. Yegando minuut 75 ya Nacional tabatin dominio casi completo di e wega, Caiquetio tabata hasi ‘todo por todo’ pa mantene e empate y e punto di oro contra un ekipo poderoso mane Nacional y tambe nan condicion fisico habitual. Na minuut 76 alfin Nacional su trabou duro ta duna fruta y nan ta bai ariba 2-1 cu un gol di Colmenares.
Remarkable ta cu apesar di nan falta di condicion fisico pa contra-aresta Nacional, Caiquetio toch tabatin algun yegada y tiro riba e gol contrario, pero sin duna resultado. Nacional mes a bolbe coi nan ritmo di wega relampago pa sigura e tres puntonan aki cu yegadanan hopi peligroso den e ultimo cinco minuut di wega, evitando e empate di Caiquetio, tirando dilanti. Nacional a hera amplia e marcador na minuut 89 den pia di Ignacio, pero t’asina mes e anotacion ta keda te cu pitaso final. Un bon wega, atractivo y competitivo, Caiquetio cu hopi balentia pero e forsa y bon wega di Nacional a impone akinan. Nacional a keda awor cu 4 punto den top cuatro riba e tabla di clasificacion. Caiquetio ta keda un punto, pero cu hopi speransa den e campeonato aki despues di e wega aki.


text:
‘Activity-Based Training’ ta un metodologia spesial desaroyá pa trein personanan ku a haña un leshon neurologiko, pa menshona dwarslesi, ataka selebral, MS, ALS, ets.. Esaki ta pone enfasis riba e partinan di e kurpa ku ta mas debil i asta sin funshon, hasiendo uso di diferente forma di stimulashon eksterno i repetishon ku e meta pa krea funshonnan nobo na e partinan afektá di e kurpa ku tin un paralisis.
E komienso
Un di e katalisadornan di ‘Activity-Based Training’ ta e konosido Christopher Reeves ku tabata un di e promé kreyentenan den e tipo di ehersisio aki ku a skohe di hasi’e i alaves invertí den desaroyo i investigashon di e area aki. Christopher Reeves mes ta konosí komo un di e promé aktornan ku a hunga komo superman. Lamentablemente na aña 1995 Christopher Reeves a haña un dwarslaesie basta haltu dor di un aksidente ku kabai. Esei a pone ku hinter su kurpa a keda paralisá. Atrabes di diferente seshonnan di Activity-Based Training tabata poné para i tambe yudé kana via aparatonan spesial. Despues di tempu a kuminsá mira un dede di su man kuminsá move. Esei tabata e komienso di e desaroyo mas notabel di Activity-Based Training.
E sensia
Atrabes di investigashonnan a bin yega na konklushon ku den e sistema nervioso ta eksistí algu ku yama neuroplastisidat. Neuroplastisidat ta nifiká e abilidat pa e sèlnan den e nervio reorganisá su mes después di un leshon of malesa si nan haña e stimulashon korekto. Ku Activity-Based Training e ehersisionan ta spesial diseña pa stimulá e sistema nervioso netamente pa krea mas neuroplastisidat. Ku e meta pa e señal ku e serebro manda pa e kurpa por haña un otro ruta den e sistema nervioso pa yega tòg na e areanan bou di e nivel di leshon si ta den kaso di dwarslesi òf si ta un ataka selebral pa e otro parti di e serebro tuma e trabou over di e parti ku no ta funshonando. Una bes ku tin un daño, e meta no ta enfoká riba e kaminda spesifiko ku tin daño pero ta mas bien pa e sistema nervioso haña otro manera pa konektá di nobo ku por krea funshonnan nobo atrabes di e stimulashonnan eksterno i hopi repitishon ku ta oumentá e neuroplastisidat den e sistema nervioso i e serebro.
E desaroyo
Den sigur e ùltimo 20 añanan e mundu di ‘Activity-Based Training’ a bin desaroyá hopi i ku hopi variashon i tin kaminda mas spesifikashon.
Tin organisashonnan ku ta enfoká solamente riba e entrenamiento di kana komo e punto klave di Activity-Based Training. Pues apesar ku e hende no por kana ta poné den un aparato spesial robotisá òf ku asesorionan spesial ta poné para i ta laga trainernan òf e aparato hasi e moveshon di kanamentu ku e persona.
Tin organisashon ta pone enfasis riba e stimulashon di e nervio dor di usa spasme (moveshon involuntario) ku tin den e kurpa pa yuda e persona haña kòntròl di e spasme i kombertí e moveshon inboluntario pa e bira boluntario.
Atraves di tur e desaroyo aki principalmente personanan ku dwarslaesie a bin mira logronan signifikante. No solamente di hendenan ku a bin kana pero asta yega na mas miho sensashon di nan kurpa, mas miho kontrol di orina i di hasi shushi, redukshon den dolo i spastisidat di muskulo. Esaki a pone ku na Merka, dòkter nan awor ta bisando menos ku un persona no por bin kana bèk òf ku e persona ku dwarslaesie lo no por bira mihó dor ku diferente persona ku hasi ‘Activity-Based Training’ a prueba lo kontrario. Awor dòkternan ta bisando ku nan no sa. Asta enkurashando nan pa purba un programa di ‘Activity-Based Training’ pa wak si esei por yega na mihó resultado. Por lesa mas di esaki dor klek aki
Activity-Based Training na Kòrsou
Pa e ultimo dos añanan tambe tin ‘Activity-Based Training’ na Kòrsou na AP Center di Fundashon Alton Paas kaminda tin 3 trainer ku a keda sertifiká pa e kompania merikano Neuro Ex. E kompania aki ta dirihí pa señor Eric Harness ku a hasi diferente investigashon riba e materia i ta konosí mundialmente komo un pionero den e mundu di Activity-Based Training dunando lektura i workshòpnan riba e topiko aki. Despues di ta mas ku 3 biahe na Kòrsou kuminsando for di 2013 por a yega na un kolaborashon estrecho entre Neuro Ex i Fundashon Alton Paas ku a fasilitá e sertifikashon di 3 trainer na Kòrsou. Esaki a hasi Kòrsou e úniko sentro den Karibe sertifiká pa duna ‘Activity-Based Training’. Un inovashon pa por sigui sirbí personanan ku tin un paralisis ku ta na kas pero ku tin e motivashon pa sigui mehorá nan kondishon.
Na momento ku un persona bini pa hasi ‘Activity-Based Training’ na AP Center, mayoría ora e ta pafó di su ròlstul. Ta pon’é den e diferente posishonnan ku e kurpa ta trahá pé, sea ku ta para, drumi, riba rudia, gatia, sintá abou pa hasi e diferente tipo di ehersisionan segun su kondishon i meta pa asina duna e kurpa e stimulashonnan ku e meta pa krea funshonnan nobo den e kurpa. Apesar ku esei ta e meta no por garantisá ku tur hende ta logra meskos, kada hende ta otro i kada hende lo tin otro programa detayá pa nan i pasando den un programa asinaki a lo menos lo yuda e hende bira mas fuerte i mas salu dor di ta aktivo fisikamente. Sin embargo mayoría hende ku eksperensiá un programa di ‘Activity-Based Training’ ta mira mas adelanto si. Ta según ku nan ta den e programa bo por mira kon e kurpa ta desaroyá.
Pa sa mas di Activity-Based Training por tuma kontakto libremente ku AP Center via whatsapp na 5100087 of email support@fundashonaltonpaas.org


text:
tèst di líkido amniótiko (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 307 bia
- deskripshon: un tèst durante embaraso pa determiná si e yuchi ku ta bai nase por tin un òf otro defekto na su kromosonanan, manera por e ehèmpel ta e kaso ku sindrom di Down. Ta yam'é Tèst di Líkido Amniótiko (TLA) pasobra ta saka un tiki di e líkido amniótiko (awa di parimentu) for di barika di e mama ku un angua pa por hasi e èksamen médiko aki.
- TLA tèst, amnioscentesis
- hulandes: vruchtwaterpunctie
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
tèst di líkido amniótiko
anterior i siguiente


text:
KRALENDIJK- For di djárason 22 di desèmber 2021, tur biahero di 12 aña i mas bieu for di Hulanda i Merka mester hasi un tèst di PCR dentro di kuarentiocho ora promé ku salida pa Boneiru i un tèst propio na yegada. E biaheronan ta haña un tèst propio grátis, nan mester hasi e tèst riba e dia di yegada na nan lugá di fakansi.
Si nan tèst positivo, nan mester bai den isolashon i traha un sita na e departamento di Salubridat Públiko pa hasi un tèst di nobo. Boneiru ta intensifiká kondishonnan di biahe pa e isla pa retrasá yegada di e variante di omikròn.
Pa motibu di plamamentu rápido di e variante di omikròn, for di 22 di desèmber 2021 ta trata tur pais di riesgo haltu igual ku paisnan di riesgo hopi haltu. Esaki ta konta tambe pa Hulanda i Merka. For di djárason awor, tur biahero for di paisnan di riesgo haltu òf di riesgo hopi haltu ta obligá pa e di sinku dia despues di yegada hasi un tèst di PCR riba propio gastu na un kompania di tèst komersial, pues no na e departamento di Salubridat Públiko.
Biaheronan no bakuná for di paisnan di riesgo haltu òf hopi haltu obligatoriamente mester bai sinku dia den karentena propio. Despues nan mester hasi un tèst di PCR riba propio gastu na un kompania di tèst komersial, pues no na e departamento di Salubridat Públiko. Un biahero solamente por sali for di karentena den kaso di un resultado di tèst negativo. Tur biahero ku tèst positivo, mester bai den isolashon.
Omikròn
Último dianan a sali na kla ku e variante di omikròn ta plama mas rápido ku a kere. E departamento di Salubridat Públiko a deklará un tempu pasá ku e pregunta no ta si e variante akí ta bin Boneiu sino ki dia. Awor ku e variante di omikròn ta plama rápidamente, e kondishonnan di biahe mas severo mester retrasá yegada di e variante akí e isla.
E departamento ta spera ku en espera di e variante di omikròn mas tantu hende posibel ta pasa e angua di korona i e angua di buster. Asina Boneiu ta mihó protehá ora e variante nobo paresé na e isla.
Na e momentu akí tur kos no ta konosí ainda tokante e variante di omikròn. Sientífikonan sa si ku e variante akí ta plama dos pa tres biaha mas rápido ku e variante di delta. Esei ta nifiká ku e preshon riba hòspital i sobrá di kuido por oumentá konsiderablemente na momentu ku e variante nobo ta na Boneiru.


text:
Un contribucion di Rosabelle Illes
Abo a yega di caba e frase “Si mi tawata sa, lo mi a…”? Bo a yega di compañ’e cu e frase “Anto algo tawata bisa mi, pero…”? E ta mundialmente acepta cu tin aspectonan di bida cu ta fuera di nos control. Sinembargo, recientemente e nocion cu nos tin nos bida den nos man, nos ta responsabel y nos tin e libertad di escogencia y, den esey, e poder di determina kico nos bida lo ta, tambe ta wordo mas y mas acepta. Na cierto momento e sintesis ta revela su mes. E tesis: Tin aspectonan di bida cu ta fuera di nos control. E antitesis: Nos por eherce control pa medio di libertad di escogencia. Cua ta berdad? Of mihor poni, kico e tension lo crea? En realidad e contesta no ta importa. Simplemente pasobra nos sa caba.
Considera lo siguiente: Nos ta gusta proteha nos mes di propio culpa y bisa “Si mi tawata sa, lo mi a…” Den mesun rosea nos no por resisti di expresa nos sabiduria “Anto algo tawata bisa mi, pero…” E integracion di e dos frasenan aki ta dirigi nos na un accion revolucionario, specificamente: Tuma bo mes na serio.
Ora cu bo ricibi mensahenan cu, na e momento, no ta mustra lo añadi na nada, tuma bo mes na serio. No cu e mensahe, manera abo a compronde, ta corecto, pero cu e mensahe tin su motibo. Hopi biaha nos ta analisa nos subconsciencia cu nos perspectiva actual. Lubidando cu locual ta bin di paden tin un otro lenguahe. Nos a perfecciona e lenguahe y actitud social. Esaki ta pone cu nos por compronde ora cu un hende bisa “Laga mi na paz!” e kiermen “Dicon te ainda bo no a duna mi atencion?” Den mesun manera, nos subconsciencia tambe tin su propio lenguahe, no mucho familiar pa nos. Nos no ta compronde dicon tin biaha nos subconsciencia ta traha y otro ora e ta “out of order.” Tin biaha nos ta siguie, tin biaha nos ta ignor’e, tin ora nos ta contento cu ne y na otro momento, ora cu e “faya”, nos ta culp’e.
Scientificonan a demostra cu e subconsciencia su capacidad ta sin limite y cu si nos siguie, esaki lo resulta den bon desicionnan, especialmente ora ta trata di decisionnan complica (Dijksterhuis et al., 2006). Awor locual ta resta nos ta di siña e lenguahe di nos subconsciencia. En realidad e frase ta “Anto algo tawata bisa mi, pero mi no a tum’e na serio.” Dor cu e ta un lenguahe cu nos no a perfecciona, tin biaha nos ta compronde y e ta resulta den nos fabor, pero na otro momentonan, ora cu nos no compronde, nos ta ignor’e. Den e caso cu nos no compronde, nos ta sinta warda te ora cu e Wikipedia di bida revela algun evento y permiti nos completa e puzzel pa nos traduci locual “algo” tawata bisando nos. Como Rubianonan, nos ta custuma cu un minimo di tres lenguahe. Pakico no tuma nos mes na serio y expande nos CV cu un mas?
– Rosabelle Illes
www.rosabelleilles.com
Referencia
Dijksterhuis, A., Bos, M. W., Nordgren L. F., Baaren, R.B. (2006). On making the right choice: The deliberation-without-attention effect. Science, 311, 1005-1007.
One thought on “Tuma bo mes na serio”
-
thanks e ta hopi bon .
tin cu lese mas biaha pa bin compronde e berdad.
ma e ta hopi bon Rosa.
merry


text:
Prome Minister Evelyn Wever-Croes: Resumen 8-22 juni 2020
Prome Minister Evelyn Wever-Croes:
Resumen 8-22 juni 2020
REFINERIA
Dialuna 8 juni a tuma luga e lansamento di e destaho publico pa un operador nobo pa e refineria di Aruba, of otro desaroyo. Interesadonan tin 6 siman, pues te 17 juli, pa entrega nan expresion di interes. Despues lo tuma 4 siman pa evalua y pa mita di augustus lo anuncia si tin suficiente interes y den ki direccion. Despues lo cuminsa e fase di negocia cu esnan cu a duna e miho oferta, pa yega na cera un contract. E paso aki ta crea confiansa den e esfuersonan di Aruba creando un pilar economico solido y diversifica.
REACTIVA ECONOMIA
Siman pasa diamars y diaranson e comision encarga cu recuperacion economico, Commissie Herstel en Innovatie Aruba, a organisa dos Town Hall virtual unda cu a duna un update riba e trabounan di e Comision. 500 persona a participa y por a scucha den ki direccion e taskforcenan ta bayendo y nan por a duna nan comentario y contribucion.
ENSEÑANSA
Alumno, mayornan y maestronan di Skol Paso pa Futuro a bin Bestuurskantoor cerca Premier Evelyn Wever-Croes pa entrega un carta y nan por a expresa nan preocupcion. Premier a gradici nan pa na forma hopi trankil y netjes cu nan a trece nan puntonan padilanti y lo atende cu e puntonan mas pronto posibel
DIA DI FILIPINAS
Diadomingo nos a celebra di 122 aña di independencia di Filipinas cu e comunidad Filipino na Aruba. Un bunita celebracion cu Pastor Juancho na Misa Santa Anna na Noord. Pabien na e comunidad Filipino.
SINDICATO
Siman pasa tabata tin basta inkietud di parti di sindicatonan relaciona cu e tema di cortamento di salario di empleado publico y tambe debi na cambionan den enseñansa. Gobierno y ministernan individual a reuni varios biaha cu sindicatonan y a trece trankilidad. Apesar di e situacion dificil cu nos pais ta atravesando y apesar cu ta trata condicionnan impone pa Hulanda como condicion pa Aruba por haya fiansa, e caminda di dialogo semper ta e miho caminda, contal cu tin respet, comprension y disponibilidad pa yega na otro.
HOSPITAL
Debi na un candela na dr. Horacio Oduber Hospital diamars ultimo mester a evacua tur pashent, algo cu a pasa pa prome biaha na Aruba. E Situacion na Hospital ta bou di control mientras tanto. Pashentnan por a bay bek paden y ta OK. Atencion di urgencia ta wordo duna na IMSAN den bon cooperacion cu Hospital. Un palabra di danki na tur esnan cu ta traha na hospital, na Brandweer, Marina Real, Crisisteam y tur esnan cu a yuda. E forma con henter e ekipo a lora manga y traha hunto poniendo e pashent central, ta hopi bunita.
GRADUACION HAVO Y VWO
Na Faro Blanco Restaurant a tuma luga e entrega di diploma di VWO y HAVO di Colegio Arubano. Como parti tradicional di e ceremonia, Prome Minister a entrega e diploma na e miho graduado di VWO Pricilla Quandt y HAVO Denise Mulder. Premier a felicita e graduadonan y nan famia y a desea nan tur cos bon den e etapa nobo cu nan ta drentando. Premier a recorda nan cu unda cu nan bay, nan ta embahado di Aruba.
REACTIVA TURISMO
Premier Evelyn Wever-Croes a compaña colega Dangui Oduber pa un “approval run” na airport pa mira tur e cambionan haci pa cumpli cu reglanan vigente pa habri frontera. Hopi preparacion y dedicacion. Areopuerto di Aruba ta prepara y cla pa ricibi bishitantenan atrobe. Tur protocol di higiena y distancia social y fisico ta na luga. Hotelnan tambe a cuminsa habri porta y mustra con nan ta atene nan mes na e reglanan nobo.
Hopi trabou a wordo haci pa e preparacionnan y Premier a keda impresiona.
Mientras tanto e ultimo patient di Covid a sali for di hospital y Aruba ta COVID-FREE pa algun siman caba.
Nos ta bay habri nos fronteranan bek. Esaki despues di hopi deliberacion y preparacion. Nos ta sigui tur conseho y lo tuma tur precaucion. E ta costoso, pero nos mester haci’e pa lanta nos pilar economico bek.
Tin hende ta contento, otro ta preocupa. Ta comprendible. Unico forma pa nos sali di esaki ta si nos tin fe, confiansa y pasenshi.


text:
Mester mantené na reglanan pa propaganda polítiko den áreanan públiko
Mester mantené na reglanan pa propaganda polítiko den áreanan públiko
Geplaatst op 05 February 2021 dor di Ministerio Tráfiko, Transporte i Planifikashon Urbano
WILLEMSTAD – Servisio pa Planifikashon Urbano (ROP) un biaha mas ta rekordá komunidat i partidonan polítiko en partikular tokante reglanan vigente pa propaganda polítiko den áreanan públiko. Por trata aki di bòrchi, bandera òf kualke otro opheto. Tur partido polítiko por pone nan propaganda polítiko segun e maneho di propaganda. Esaki ta enserá ku por pone propaganda for di dia di entrega di lista di partidonan polítiko ku tabata dia 21 di yanüari último te ku 8 dia despues di e fecha di elekshon, esta 27 di mart 2021. Esaki ta konforme “Landsverordening Openbare Orde” (LOO) artíkulo 16 insiso 4. ROP ta hasi un apelashon na tur partido pa nan tene nan mes na e reglanan.
Pa seguridat di nos komunidat den áreanan públiko i kuido di nos mobilario di kaya, ta importante pa tene kuenta ku propaganda no tin mag di entre otro:
Kousa daño na kaya i/òf ophetonan den área públiko. Nan no por ta forma un estorbo pa uso efisiente di e área públiko i/òf opstakulisá e aksesibilidat. Tampoko nan por forma un opstákulo pa seguridat den tráfiko, stroba mantenshon di e área públiko i hasi daño na e bista di esaki.
Ta importante pa informá ku NO ta pèrmití pone propaganda polítiko riba rotònde, krusada(nan) di tráfiko, middenberm, i tampoko na lusnan di tráfiko. Na momentu ku un partido polítiko pone material no konforme e reglanan stipulá, e tim di kòntròl lo por kita su material di propaganda, riba gastu di e partido. Esaki sigur kaminda esaki ta kousa un peliger pa tráfiko. Mirando esaki, ROP ta hasi un yamada serio pa evitá gastu i no pone propaganda kaminda esaki no ta permití.
ROP ta traha duru pa órdena i manehá e parti di propaganda polítiko. Di e forma akí, nos komunidat por simpatisá ku nan eskoho personal na un manera bon strukturá. ROP ta pidi tur partido polítiko pa mantené nan mes na tur regla i eksigensia eksistente.
Pa mas informashon tokante eksigensia di tipo di propaganda polítiko, por tuma kontakto ku VVRP na info.vvrp@gobiernu.cw. Tambe por bishitá e link riba website di Gobièrnu di Kòrsou pa e komunikado anterior: https://gobiernu.cw/nieuw/reglanan-pa-propaganda-politiko-den-areanan-publiko/


text:
Oranjestad-Diabierna atardi na Aruba Driving School Minister Otmar Oduber hunto cu propietario di Aruba Driving School Jairo Maduro a hasi apertura di e prome “Driving Simulator” pa e region di Caribe y Latino America.
Un proyecto cu sigur a tuma su tempo pero despues cu e ekipo a prueba su mes na Hulanda y Dubai, awor Aruba ta haya e oportunidad unico aki pa hasi uso di e simulador. E simulador ta un tool pa entre otro tur persona cu ta bay siña pa core auto, bus y truck.
Tambe e ta recomendabel pa manehadornan cu ta den pocision di un rijbewijs pa mehora nan forma di core nan vehiculo. Jairo Maduro di Aruba Driving School a duna di concoce cu e simulador ta na disposicion tambe di tur otro Rij School na Aruba cu kier hasi uso di dje pa nan studiantenan.
E systema por wordo poni na Hulandes of Ingles unda cu e studiante ta haya diferente situacionan den trafico y na final e systema ta saca e resultado specifico riba papel. Di e forma aki e studiante sa exactamente unda e tin cu mehora. E simulador ta hasi uso di camera tambe unda cu e por detecta si e chauffeur a hasi uso di su spiel pa mira bon si tin trafico. Na Aruba nos ta mira cu tin demasiado accidente di auto y tambe hopi chauffeur ta core den un forma agresivo.
Cu e simulador aki Aruba Driving School kier aporta na un trafico mas sigur riba nos isla unda cu por salba bida y tambe baha e daño material. E systema por wordo usa tambe pa trainingnan pa personal di Polis, Brandweer y Ambulance. Tambe por duna training di slip. Aruba Driving School ta un scol inovativo unda cu por ehempel no ta siña e studiantenan e parti di teoria via un mesa. Tur cos ta sosode den un forma digital unda cu tin diferente benificio. Aruba Driving School ta situa na Ponton 54-A cu telefon 7375500 pa mas informacion y tambe riba facebook: Aruba Driving School.


text:
-
-
-
BMS Sleep Mask
“Fo’i prome dia, m’a drumi mas lihe i mas dushi” – S. M. Bonifacio
-
Bo ke baha Peso?
Pa bo baha peso di bèrdat. Bo mester loke nos a papia den un post pasá kaba. Nos ta bai menshon’e atrobe.
-
-
-
-
Baha barika
–> Bo barika Lo bo baha 1cm pa 3cm tur siman –> Lo bo baha 1kg pa 1.5kg pa siman. * {box-sizing: border-box;} body {font-family: Verdana, sans-serif;} .mySlides {display: none;} img {vertical-align: middle;} /* Slideshow container */ .slideshow-container { max-width: 600px; position: relative; margin: auto; } /* Caption text */ .text { color: #f2f2f2; font-size: […]
-
BMS Anti Cellulite Cups
10 minüt pa dia mes ta sufisiente pa redusi selulitis (Cellulite) na bo chanchan, di un forma visibel.
-
Pa Mama i Ami
Special pa Mama i yu baha peso huntu.
-
Dieta di Shòbel
Hisa bo metabolismo i kima mas vèt.
-
Bo ke mi yudabo?
Nos tin diferente programa, kaminda nos por yudabo logra baha peso i baha barika. Aki ta bo por lesa info di esnan mas resiente.
-
Reto: 6kg – 6cm na barika den 4 siman
E tabata super eksitoso 2017. Join nos pa forma parti di e eksito den 2018.
-
-
BMS Detox tea i meal plans
E programa aki tin 3 komponente. BMS detox tea BMS meal plan (*Nobo) BMS support BMS Detox Tea (100% Organiko) Hisa metabolismo i dunabo energia Baha strès, i baha hormonanan ku ta stroba bahamentu di peso. Detoxifiká i promove perdida di peso. Baha cravings i gana di kome sin hamber. E no ta manda bo […]
-
BMS Detox tea + BMS meal plan
E programa paki ta bon pa tur ku ke baha entre 5 te ku 20 KG.
-
Baha 15 kilo rapido.
Den 10 siman bo ta baha 15 kilo ku e plan aki. E ta mas streng!
-
Baha 10 kilo den 1 tiru
Fasil! Sin pasa hamber, sin kome laf, sin ehersisio.
-
Info pa paga (Baha 10 KG)
🇨🇼 fl.100,- 🇳🇱 €55 🇧🇶 $57 🇦🇼awg. 100,- Hulanda IBANNL90INGB0669764485Nomber: E.C PetersDeskripshon:Bo Nomber Tur pais Pa paga ku Credit CardPrimi AKI Curacao Kuenta: 26639906Nomber: Biba mas saluAdres: C.V. Doormansweg 20Deskripshon: Bo Nòmber i Fam Bonaire i Aruba -Si bo tin MCB hasi pago nòrmal. -Si no, hasi un international transfer / wire transferpa nos kuenta di MCB Number di […]
-
-
BMS support
Si bo ta den bo tempu di support, Laga nos sa libremente kua problema bo tin. Nos ta djis lagabo ku un lista di ehempel di tur loke ta kai bou di BMS support. Bo ta keda ku hamber bo tin ku bai sali bo a cheat bo a kansa di sierto kuminda tin kos ku bo no ta kome of no mag di kome tin kos kubo ke hinka den bo plan bo no ta bahando […]
-
Info pa hasi pago..
🇨🇼 fl.100,- 🇳🇱 €55 🇧🇶 $57 🇦🇼awg. 100,- Hulanda IBANNL90INGB0669764485Nomber: E.C PetersDeskripshon:Bo Nomber Tur pais Pa paga ku Credit CardPrimi AKI Curacao Kuenta: 26639906Nomber: Biba mas saluAdres: C.V. Doormansweg 20Deskripshon: Bo Nòmber i Fam Bonaire i Aruba -Si bo tin MCB hasi pago nòrmal. -Si no, hasi un international transfer / wire transferpa nos kuenta di MCB Number di […]
-
-
-
-
20 TIP! Pa spar sèn ora bo ta na dieet. 💰 💰
-1. Laga flohera! P.E. Keshi na blòki ta mas barata ku keshi di slais kaba. -2. No prekupa muchu ku marka. -3. Kalkula bon ta kuantu bo mester di algu pa bo no kumpra di mas. -4. Hinka bo kosnan den otro pa bo kasá i yunan por kome sikiera mas o menos meskos ku […]


text:
Orashon djamars 16 di mei 2017
Orashon djamars 16 di mei 2017
Mi ta papia e kosnan akí ku boso miéntras Mi ta huntu ku boso. Pero esun ku lo yuda boso, esta Spiritu Santu ku Tata lo manda den mi nòmber, lo siña boso tur kos i rekordá boso tur loke Ami a bisa boso. Pas Mi ta laga pa boso; mi pas Mi ta duna boso, ma no manera mundu ta deseá otro pas ora nan ta kumindá otro. No laga boso kurason bira intrankil, ni no kobardiá. Boso a tende Mi bisa ku Mi ta bai, ma ku Mi ta bini bèk serka boso. Si boso ta stima Mi, boso lo ta kontentu ku Mi ta bai serka mi Tata, pasobra E ta mas importante ku Mi. Mi ta bisa boso esaki promé ku e sosodé, ya boso ta kere ora e sosodé. Mi no por sigui papia muchu mas ku boso, pasobra gobernadó di e mundu akí ta na kaminda. E no tin poder riba Mi, ma mundu mester sa ku Mi ta stima Tata i ku Tata ta stima Mi i ku Mi ta hasi loke Tata manda Mi hasi. Bon, lanta ariba, ban fo’i djaki!
Huan 14:25-31


text:
DIREKTIVA 2022 -2023 THE ACHIEVERS TOASTMASTERS CLUB A KEDA INSTALÁ DIA 13 Augustus, 2022
Direktiva nobo di “The Achievers toastmasters club” a wòrdu instalá dia 13 di Augustus, 2022.
E instalashon a tuma luga den un ambiente Tropical kaminda , e klup a honra varios miembro di e klup ku a sobresalí den e diferente tareanan ku e klup a ofrese.
Toastmaster di aña a resultá di ta Toastmaster Fabiola Cleofa, ku a gana esaki meresidamente. Nòmber di e miembronan di e Direktiva nobo ta:
Steven Cijntje (Presidente),
Marilyn Passial ( Vise Presidente Edukashon),
Riëlle Osepa(Vise Presidente Miembresia),
Nirmala Panday (Vise Presidente Relashon Públiko),
Leticia Wanga (Tesorera),
Annie Dalnoot (Sekretaria),
Francisca Violenes (Sergeant at Arms).
Fabiola Cleofa ta sostené e Direktiva nobo, komo e Presidente saliente di e klup.
Tabata un bunita anochi kaminda miembronan a selebra e premiashon di e Toastmasternan ku a sobresalí I e Direktiva nobo. The Achievers Toastmasters Club ta un klup sólido ku ta eksistí for di April 12, 2001. Esaki kiermen ku e aña aki e klup ta existi 21 anja. E thema di e anochi aki tabata “ Flowers at its Best”.
Kada anja the Achievers TM Club tin un lema.
E anja aki e ta:” it is time to Rebuild, Restore and Revive”.
The Achievers Toastmasters club su reunionan ta tuma lugá kada di dos I kada di kwater Djamars di luna, I nan ta wòrdu kondusí na Ingles. E Direktiva nobo I sobrá miembronan di e klup ta warda ABO ku brasa habrí. Si bo ke mehora bo abilidad pa komuniká I di liderasgo, esaki te klup perfekto pabo.


text:
Tablet Cafe riba dia internacional pa 60plus
Biblioteca Nacional Aruba ta invita tur 60-plus pa un Tablet Cafe, diaranson dia 1e di october. Riba e dia aki hende riba 60 aña cu tin interes pa e mundo digital of kier haya mas conocemento di esaki por haya un demostracion di Social Media y e diferente tipo di Tablets, e.o. features di Ipad, Iphone, Tablet y laptop. Lo tin diferente mentor cu ta atende cada bishitante personalmente. Bishitante 60-plus ta bay biblioteca cu nan propio tablet, Iphone of otro device. Diaranson ta dia Internacional di hende grandi. Riba e dia aki ta celebra y honra e miembronan di comunidad di 55 aña bay ariba. Ta enfoca riba e grupo vital aki y pa percura cu e grupo aki no ta keda exclui di e metodonan moderno di pasa informacion, biblioteca ta ofrece acceso na Internet y WIFI gratis pero tambe workshops con pa busca informacion riba Internet. Den Tablet cafe di diaranson proximo, ta duna demostracion di Social Media manera FaceBook, YouTube, Blogs, Pinterest, Twitter y Skype. Tambe ta duna guia con pa usa diferente tablets manera un Ipad y por haci pregunta riba uzo di Iphone. Un team di biblioteca ta warda tur bishitante hunto cu empleadonan di MIO Aruba. Dia: Diaranson dia 1 di oktober (Dia di hende grandi) Lugar: Biblioteca na Playa (Hal) y Sala Diamante y Sala di Exposicion, Sala di computer Ora: 2 sesion, mainta 9or pa 12or, y atardi di 5or pa 7or. Online banking Aruba Bank ta duna 2 workshop di Internetbanking pa 60-plus den sala di computer, esakinan ta cuminsa 9or y 10or y mey. Y Caribbean Mercantile Bank ta duna un workshop Internetbanking atardi 5or. Participantenan lo siña con pa haci diferente transaccion financiero via Internet. Registra di antemano cerca Eveline y yama 582 1580.


text:
Pasa un dushi fakansi na Kòrsou. Ta bon pa e turista (i tambe pa ekonomia di Kòrsou). Esta, si bo no ta keda bou di huma di Isla. Gobièrnu hulandes i esun di Kòrsou no tin kunes, pero desenionan largu e miseria di maneho pa medio ambiente akí ta kontaminá. SMOC sí ta wòri i ku gustu ta informá siudadano ku turista.
E emishon di dióksido di suafel (SO2) ku materia fini (TSP ku PM10 (materia fini te ku 10 um) di luna pasá tabata ‘sky high’atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim ku Kas Chikitu a surpasá e normanan di World Health Organization (WHO) pa ku SO2 masha hopi biaha (promedio pa 10 minút = 500 ug/m3; promedio pa 24 ora = 20 ug/m3). Remarkabel ta e emishon di TSP (Total Suspended Matter) ku ta prekupá SMOC, partikularmente pa e grandinan entre nos. E emishon di TSP, segun e promé midimentunan, tabata fuerte. WHO ta duna dos balor di límite pa materia fini (PM10). E direktiva pa e promedio i 24 ora ta 50 ug/m3. A sali na kla ku ku a surpasa e direktiva akí diferente biaha durante luna pasá banda di Kas Chikitu (mira akibou). E promedio pa aña ta 20 ug/m3. Si Isla ta sigui su tendensia di luna pasá, e lo kibra e direktiva akí tambe. Mira e diagramanan akibou si bo ke konstatá bèrdat.


text:
Oranjestad – Xiomara Ruiz Maduro parlamentario di Mep a felicita Pueblo den su totalidad pa cu e dia di ayera.Loke e ta lamenta e speach di Ministro presidente Sr.Mike Eman y e manera di locual e la escoge pa celebra e dia special aki,e la pone e dia aki pa bay mas pa celebra e Status Aparte pero no e Status Aparte di prome di januarie 1986 pero sino mas tanto riba e lucha e firmamento di antes pa e parti di separacion. Segun nos a wordo informa esaki a bay den olvido,despues ora cu Betico Croes a tuma e lucha over den decada di 70 a cuminsa e lucha real di Status Aparte. Sra.Xiomara Maduro ta bisa pa no manipula esaki pa probecho politico.
Sr.Xiomara Ruiz Maduro ta sigi amplia via nos Player:


text:
Oranjestad-Den siman Sindicato di Maestro a ricibi e maestro di Scol Primario Kudawecha, esta Juf. S.Croes pa dun’e sosten cu su caso. E persona en cuestion a ricibi un carta firma pa director di DPS esta Sr. W.Kock, notificando e maestro entre otro riba un suspencion sin fecha defini. E carta no ta referi na ningun articulo di LMA. Segun version di Juf. S.Croes el a ser invita durante orario di scol, cual segun inspeccion ta contra reglanan, pa un reunion cu Sr. W. Kock y un representante di Minister Hooyboer-Winklaar. Durante dicho reunion e maestro a haya e oportunidad di scucha un supuesto keho pero no a dun’e e oportunidad di trese su banda di e version dilanti. A bis’e cu un grabacion y declaracion di padrastro di su alumno tabata suficiente pa nan. Algun dia despues e maestro a haya un yamada pae pasa busca un carta na DPS cual pa su sorpresa ta un carta cu ta suspende for su clas y di su funccion como docente. SIMAR no ta basa su mes riba speculacion ni riba redo, sino mas bien ta atende su casonan basa riba hecho, documentacion, investigacion y informacion concreto riba un base legal.
Pa loke ta casonan di alumnonan, tin procedura y hirargia pa atende esakinan. Ta cuminsa cu atende cu maestro, ta sigui cu cabesante y despues si ta necesario cu director of directiva di scol. Minister ya ta un paso hopi mas leu cu hasta ta pidi pa atende cu su representantenan prome cu yega directamente na su persona.
Pa loke ta e empleado, esta e maestro, tin e mesun procedura. Banda di e hirargia, tin ley pa atende cu casonan caminda ta dicidi di suspende un persona di su function/ responsabilidad diario.
SIMAR tin entendi cu prome cu esaki tabatin un conbersacion entre e maestro , e cabesante y e mayornan y a papia y a yega na un entendimiento mutuo cu a caba na disculpa di ambos banda y na un “handshake”. Tocante e supuesto grabacion e cabayero a indica cu e la “delete” esaki pa buena marcha di tur cos. Porcierto e cabayero aki a graba un conbersacion SIN DERECHO ALGUNO Y ALAVES SIN PERMISO di e personanan presente na esaki. Esaki ta claramente un violacion riba drecho di privacidad a base di leynan internacional. Pa colmo a hiba esaki DESPUES di e conbersacion directamente pa Minister Hooyboer-Winklaar, kende ta e persona encarga pa cuido di interes general y no pa interes individual. Pues Minister Hooyboer-Winklaar na su turno a duna ordo na director di DPS pa suspende e maestro en cuestion. Mester menciona cu e padrastro en cuestion varios biaha a menciona cu e lo por haci uso di su contacto estrecho cu Minister si ta necesario, cual ela a demostra di a haci tambe.
SIMAR mientras tanto a busca informacion concreto cerca director di DPS pa saca afor ta riba ki base a suspende e maestro. Resultado ta cu a basa nan mes riba e grabacion (ilegal) y un supuesto declaracion di e mayornan en cuestion. Mientras tanto a resulta cu no tin NINGUN keho oficialmente entrega tampoco na DPS contra e maestro aki. Loke mester remarca ta cu no ta existi niun file cu kehonan contra e maestro aki. Su file ta intachabel y contrario na loke a ser tresi dilanti y na un forma negativo , E TA UN MAESTRO EHEMPLAR, STIMA Y APRECIA.
E decision tuma di parti DPS, bou ordo di Minister, sin un procedura legal y coherente a trese un desunion den enseñansa y comunidad. Esaki SIMAR ta lamenta y ta mustra un abuso di poder.
SIMAR ta haya cu Minister Hooyboer-Winklaar y director di DPS a faya barbaramente, ya cu no a haci e investigacion necesario y corecto. Esaki sigur lo a encera tur informacion entorno e trayectoria di e scol, e maestronan, y demas alumnonan pa cu e elumno y e padrastro en cuestion, cual a yega na e motibo pa tene un combersacion cu e mayor.
Nos ta hopi preocupa pa e situacion cu ta reina na e scol si mira cu ta clas 6 y e muchanan ta preparando pa scol avansa. E situacion tambe ta trese un sabor amargo den TEAM ya cu nan ta sinti cu nan trabou ta na peliger via DPS y Minister Hooyboer-Winklaar.
Pa finalisa, SIMAR a manda un carta pa Minister Hooyboer-Winklaar cu peticion pa sinta na mesa lo mas pronto posibel cu tur e personanan concerni y pa sanea e situacion amargo aki.


text:
Den cuadro di IMF Spring Meetings, diabierna ultimo, Minister Maduro a atende e reunion di IMF Western Hemisphere cu Ministernan di Finansa y Presidentenan di Banco Central di Caribe. Pa Reino Hulandes, Aruba y Corsou su Ministernan di Finansa y Presidentenan di Banco Central tabata presente den e reunion virtual aki di IMF. Den e reunion aki presidi pa e Director di IMF Western Hemisphere sr. Alejandro Werner, a duna un update di e miras global y regional, a brinda informacion riba prospectonan di vacunacion, a papia riba ideanan innovativo pa yuda paisnan den Caribe y a busca pa sa con IMF lo por yuda e Paisnan den nos region.
Paisnan den Caribe hopi afecta pa COVID19
Mayoria Pais den Caribe ta biba di turismo y e crisis di COVID19 ta afecta e economia di e islanan grandemente. Sin yudansa rapido hopi Pais no lo por recupera. Door di e medidanan pa proteha salud di hende, hopi Pais mester a lockdown y esaki ta trece problema grandi cune. Sigur pa Paisnan den Caribe cu ta biba di turismo, e crisis aki a dal hopi duro y nan a perde entrada grandemente. Pa awor nan economia no lo por produci e entrada necesario y pesey nan ta destina pa por haya yudansa externo pa por cubri nan necesidad financiero.
Programa di vacuna ta importante pa recupera
Pa e recuperacion economico un programa di vacuna tambe ta hopi importante. Mas hende wordo vacuna y protegi, mas lihe por kita e medidanan pa protege salud di hende cu ta afecta e economia di e Paisnan. Hopi Pais den Caribe mester a bay den lockdown pa asina por tene casonan di COVID19 abou, pero esaki ta afecta comercio y economia di e Paisnan aki grandemente. Mester remarca cu no ta tur Pais den Caribe ainda ta conta cu vacuna y esaki ta haci cu nan mester keda aplica medida pa cuida nan salud cu ta afecta comercio y di e manera aki e recuperacion economico lo tarda mas tempo.
Aruba ta conta cu e yudansa necesario pa por recupera
Na Aruba nos ta conta cu yudansa necesario di Reino Hulandes pa nos por recupera. Desde mei 2020, Aruba ta conta cu fiansanan di Reino como sosten di likidez pa por cubri e necesidad financiero cu Aruba su economia na e momentonan aki no por produci. Aruba ta hayando fondo tambe presta pa asina por yuda mantene cupo di trabou y hunto cune comercio na nos Pais. Banda di esaki Aruba ta conta tambe cu yudansa di Hulanda pa vacuna. Aruba ta hayando suficiente vacuna y a set up un programa masha eficiente cu ta percura pa un gran parti di nos poblacion por wordo vacuna y protegi. Esaki ta yuda Aruba su posicion como Pais den Caribe cu ta biba di turismo y ta haci cu nos recuperacion economico por bay mas lihe.


text:
E tabata un dia di celebracion pa Aruba completo; un hotel den man di yiunan di tera. A tuma a 18 luna di renobacion multi-miyonario y finalmente Hilton Aruba Caribbean Resort & Casino a keda presenta dilanti un grupo di amigo, famia y invitadonan. E renobacion di e hotel tabata uno mas amplio cu na e simpel bista, a renoba for di su cambernan y suites, te cu su restaurantnan, areanan comun y e hardinnan tropical.
E ceremonia di reapertura di e resort a keda teni den e lobby recien renoba di e Gran Dama, den presencia di e isla su Gobernador, Fredis Refunjol y su esposa, e Minister di Turismo Mike de Meza, como tambe otro ministernan gubernamental, miembronan di Parlamento, miembronan di prensa, e partnernan di e Aruba Growth Fund, representantenan di Hilton Worldwide y hopi di e 414 miembronan di ekipo di e resort.
E invitado di honor special na e ceremonia tabata Oscar Henriquez, kende tabata entre esnan cu a concebi e hotel na e prome instante. Como e isla su prome Comisario di Turismo na 1955, Henriquez a raporta na e Minister di Finanzas Juancho Irausquin, su partner den e decision pa introduci turismo na Aruba, den forma di un hotel di luho di cinco streya, diseña pa e architecto Mericano mundialmente famoso, Morris Lapidus.
Na edad di 90 aña, Henriquez a keda honra hunto cu e Gobernador pa oficialmente corta e cinta y declara e resort habri, net na ora pa e temporada halto di 2017. E artista local Etty Toppenberg a entretene durante e prome parti di e recepcion cu a tuma luga den oranan di mainta, y despues, su Excelencia e Gobernador di nos isla a yega y e ceremonia oficial a cuminsa cu e cantamento di nos isla su himno nacional door di Roderick Franken.
Rene Kan, representando e Aruba Growth Fund a dirigi su mes na e invitadonan, rindiendo homenahe den su discurso na e isla su pioneronan di turismo, y na e architecto di e hotel. Tambe el a gradici su partnernan di negoshi y inversionistanan, incluyendo anecdotanan personal na varios momento durante su discurso. El a reitera e compromiso solido di termino largo di su compania na e proyecto y a pidi pa e confiansa di e miembronan di ekipo na e hotel. “Laga e ultimo aña ‘ki ta e prome aña cu nos a inverti den bo confiansa pa fomenta nos reputacion; ami y e otro doñonan y gerencia lo traha tur dia pa crea un reputacion di confiansa cu cada un di boso,” el a declara.
David Keys y e Minister di Turismo tambe a dirigi nan mes na esnan presente, dunando nan perspectivanan respectivo pa loke ta e renobacionnan di e resort y e futuro di turismo na Aruba. Despues di esaki e ceremonia di corta e cinta a tuma luga, cu seis dignitario clave arma cu sker, esta Oscar Henriquez, e Gobernador di Aruba, Rene Kan y Justus Martens di e Aruba Growth Fund, e Minister di Turismo y David Keys, VP di Benta y Mercadeo pa e Americas, Hilton Worldwide, concluyendo na un manera simbolico e parti oficial di e mainta.
Un fiesta di cocktail a sigui na Sunset Grille Restaurant, sirbiendo tur specialidad di e resort su restaurantnan. Tournan personal di e propiedad, pa wak e cambernan recien renoba, a wordo acompaña pa e gerente general di e hotel Olivier Maumaire y su ekipo. Ora Aruba Growth Fund a cumpra e hotel riba dia 15 di Juli, 2015, e organisacion a duna e resort e nomber y marca nobo di Hilton Aruba Caribbean Resort & Casino, y durante e ultimo aña y mey a pasa door di renobacionnan, cumprando muebles y accesorionan nobo, y remodelando e cambernan, gangnan, areanan comun y areanan di come, e areanan di piscina y playa, hardinnan, etc.


text:
-
Contact
- lionel_326@hotmail.com
Rekobrá plaka ku bo a pèrdè hungando “e flor” den kuater stap simpel.
Último dianan aki tur hende ta papia di e flor. Hendenan ku bo tin ratu sin tende di nan tabata tuma kontakto ku bo ta pidi bo pa drenta nan flor. En prinsipio yen bia mi a kere ku ta kue nan ke mi kue nan. Pues ami tabata bisa nan ku mas ku klaro lo mi ke drenta nan flor, i nan tabata bisa mi ku 180 florin mi mester i mi por drenta nan flor. Ami tabata pensa ku e dil ei no ta asina malu, pasó aworakí kualke trago-meisje di kalidat ta kobra 300 florin i ainda bo tin ku paga ko’i bebe i hotèl. Pues 180 florin no ta malu. Ta ora ku mi bai hiba e 180 florin i kuminsá kita paña pa mi drenta e flor ku tur hende ta papia di dje, nan ta keda wak mi straño, pasó no ta esei nan ke men.
Asina m’a bin siña ku ta un otro tipo di flor nan ke mi drenta. Unu kaminda bo tin ku keda buska mas hende pa asina forma algu manera un piramide—den forma di flor— i ora bo yega tòp bo ta kobra un suma di plaka. Pero si e flor stanka—i e lo stanka pasó lo yega e dia ku no tin mas atkisishon di hende i/òf hende no ta keda re-invertí—hende lo bai pèrdè plaka.
Mi no ta bai pèrdè mi tempu splika ni konvensé bo pa drenta òf no drenta niun hende flor. Hende ta kabes duru i fásil pa tuma hasi, pues bo por hasi loke bo ke ku bo sèn. Ta bo sèn. Pero e sistema ku e kos ta hinká den otro, pa definishon hende mester sigui drenta den e nivel di “aporta”, pa asina sigui pusha e otro nan di nivel, te ora un hende yega e nivel di mas haltu (mei mei di e flor) pa asina e por kobra. Pues pa kada bes ku un hende yega den sentro di e flor, tin ocho hende den e nivel di mas abou ku tin ku warda nan bùrt pa por yega mei mei. Si no tin mas hende, lo bo pèrdè bo plaka di invershon. Ta un tipo di piramide—un tipo di wega sosial ku aparentemente hende ku ta kere den sinterklaas ainda— sa partisipa aden.
Pero si abo ta un di e personanan ku laga nos bisa pa “mala suerte” (lesa idiotes) no a logra yega e nivel di mas haltu pa bo kobra plaka di e flor, pa di promé, mi ke bisa bo drechi. Pa di dos mi tin bon notisia pa bo. Tin manera pa bo rekobrá bo plaka bèk. E ta un método ku ta funshoná ku 90% di siguridat. (Nada no ta 100% sigur) Si bo sigui lesa, lo bo deskubrí kon bo por rekobrá e plaka ku bo a pèrdè hungando e flor den kuater stap simpel.
1) Aseptá e fayo ku bo a hasi i bisa bo mes “Drechi” por lo menos tres bia. Drechi ku bo a kere ku ta eksistí un manera sigur di rende plaka ku un porsentahe asina haltu den tiki tempu. Wak bo mes den spil i puntra “Kon mi por tabata asina idiot di kere den e kos ei?” Mi a yega di bisa bo un bia kaba. Si ta plaka brutu bo ke traha, bo tin ku sea prostituí òf bende droga. Esakinan tampoko ta 100% sigur si.
2) Sali kas mañan mainta bai Mensing’s Caminada i kumpra e bukinan ‘Awa, Habon ku Past’i Djente’ i ‘Hink’é aden’.
3) Lesa e bukinan kompletu despues sigui pa stap number kuater.
4) Ora ku bo kaba di lesa e bukinan aki lo bo sinti bo asina bon ku lo bo lubidá mes ku bo a pèrdè sèn hungando e flor. E buki lo pone bo relahá, hari i kita tur strès. Lo bo sinti manera un hende ku nunka a pèrdè a ni un depchi.
Si bo hasi e kuater stapnan aki, i ainda bo ta sinti bo malu, manda mi un mensahe i buk un seshon di ‘Photoshoot’ ku mi. Lo mi sòru pa bo sinti bo asina sèksi i bunita ku si bo no lubidá ku bo a pèrdè bo plaka den e flor, lo bo no lubidá e kos ei nunka mas. Pues ni maske mi duna bo 1 mion florin aworakí, lo bo keda sinti bo malu tòg. Pero tèst e prome kuater stapnan aki promé ku nos mester yega na e konklushon ei.
Por sierto, si bo sa di un hende ku mi por drenta su flor pa 25 heldu, laga mi sa. Preferibel un flor limpi sin abeha, sin spiña, i ku ta habri anochi, sera den dia. E flor mester tin hopi awa, pa ora mi drenta aden, e keda spuit saka awa riba mi di un forma masha bunita. Si mi por bin ku dos hende mas pa drenta e flor aki ku mi, lo ta great.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
A.T.A. ta den dialogo cu diferente socio, enfocando riba e tema di reforma fiscal y otro desaroyonan cu posibel impacto riba e operacion di A.T.A. y turismo
Oficina di Turismo, A.T.A., ta den dialogo pa algun luna caba cu diferente socio den sector publico y sector priva encuanto e tema di reforma fiscal como tambe otro desaroyonan cu por tin impacto riba e operacion di A.T.A. y Aruba su turismo. E temanan aki ta di suma importancia pa A.T.A., pa diferente motibo.
E motibonan y puntonan di atencion a wordo comparti caba cu entre otro e Hunta di Supervicion di A.T.A., Minister di Turismo & Salubridad, Conseho di Ministro, Comicion di Turismo di Parlamento, Hunta di AHATA, CAFT y DIMP. Incluso a comparti pensamentonan riba esaki cu Sra. Van Huffelen y miembronan di su delegacion durante nan bishita na Aruba. Recientemente a reuni cu representantenan di ATIA, CUA, AF&BA, SNBA y Vacation Rental Professionals Aruba.
Durante cada secion, A.T.A. a enfoca riba e dependencia di turismo pa nos economia y a splica un poco riba e parti di demanda di turismo, e ‘Tourism credits’ como tambe e ‘Tourism Value Chain’, cu ta ser impacta directamente y indirectamente dor di turismo. E relacion estrecho entre e trabou di A.T.A. cu ‘Tourism credits’ y e impacto riba “GDP” a wordo delinea, unda A.T.A. ta inverti den mercadeo cu meta principal di subi entrada pa medio di turismo pa pais Aruba pa medio di 4 manera:
- Incrementa e demanda turistico pa Aruba door di mercadeo mas efectivo
- Intensifica e enfoke di mercadeo di Aruba riba e biahero afluente
- Provee mas y miho oportunidad pa e bishitantenan gasta riba Aruba
- Incrementa e calidad di Aruba su producto turistico y impulsa un mayor valor y mayor rendimento di esaki.
A ilustra kiko tabata resultadonan di e esfuersonan aki durante ultimo decada.
A enfoca tambe riba e strategia ‘High value- Low impact’ cu a wordo implementa algun aña pasa. Tambe a papia di e importancia pa nos bishitantenan sinti cu locual nan ta paga p’e ta alinea cu locual nan ta ricibi. Esaki sigur ta un aspecto cu ya pa varios aña ta bou di presion, esta e “value for money”.
A papia di diferente factor externo como tambe interno cu ta hunga un rol riba nos turismo y economia y a para keto riba fondo di mercadeo y e costo pa adkiri bishitantenan nobo.
Considerando cu e reforma fiscal lo influencia e fondonan cu A.T.A. lo ricibi pa medio di e ‘toeristenheffing’ a splica con esaki lo influencia A.T.A. su modelo di operación y kiko lo por ta impactonan negativo, y pakiko ta asina importante pa tuma e decisión aki cu e cautela necesario. Ta pa es motibo aki A.T.A. a contrata “University of Central Florida” na unda e.o. Sr. Jorge Ridderstaat, Professor na UCF, ta trahando riba un estudio pa determina kiko ta e minimo di fondo di mercadeo cu A.T.A. mester dispone di dje y kiko ta e máximo, pa asina por carga su responsabilidad, considerando tur factor, metanan y e.o. hecho cu ta den situación di crisis y cu expansión di cantidad di camber lo trece e necesidad di sigura cu tur acomodacion ta –sigui– yen, sin cu mester drenta den un guerra di prijs cu ta afecta na final di dia entrada pa nan, pa otronan, y pa país Aruba. E meta di e reforma fiscal entre otro ta pa juist genera mas entrada. Si turismo no ta bai bon, te hasta esaki lo wordo impacta negativamente. Pero tambe empleo, salarionan etc.
Tambe a senjala e importancia di pensa cu hopi prudencia y cautela riba e costo di un vacacion pa Aruba cu ya ta eleva. Hecho ta cu e reforma fiscal, pero tambe inflación, y otro aumento nan den costo di varios cos lo condusi na aumento di costo di un vacacion. Aki A.T.A. ta haciendo e estudio necesario pa midi posibel impacto di esaki pa asina esaki no impacta turismo negativamente.
Tambe ta accentua e importancia di tuma pasonan pa stimula nos economía debidamente! Mester enfoca riba esaki tambe y riba incentiva inversionnan – corecto –, cu ta cuadra cu visión turístico.
A.T.A. ta spera cu e reuinionnnan aki por alinea e diferente socionan y trece conocemento bou di esnan concerni di kiko ta e puntonan di atención cu mester tene cuenta cu n’e y kiko A.T.A. ta haciendo e.o. qua estudionan relevante, cu lo yuda Aruba den toma di decisión prudente sin cu esaki ta resulta den impacto negativo riba nos turismo y nos recuperación cu tanto nos mester di dje.


text:
Ta importante pa Aruba tin dato corecto y actual di poblacion y esey ta bin danki na Censo 2020
ORANJESTAD (AAN): Oficina Central di Estadistica a tuma un paso grandi pa drenta den mundo digital cu Censo 2020. Y for di 1 di October te cu 10 di October venidero, pueblo tin chens di yena e cuestionario aki via sistema Online.
Bo mester tin djis bo Perceelnummer di WEB Aruba NV pa asina bo por haya acceso na e Censo pa bo hogar.
Desiree Helder kende ta Director Interino di Oficina Central di Estadistica, a splica cu un Censo ta necesario, como cu Aruba mester di un conteo completo.
Tur hende cu ta bibando na Aruba riba 1 October 2020, mester worde conta! Pasobra un censo ta un ‘moment opname’, y tur vivienda y hende na Aruba ta worde conta. Sin cooperacion di publico lo no tin un censo completo.
E organizadornan di nan banda a haci tur nan esfuerzo pa haci e Censo 2020 bira mas facil, no obstante tur e complicacionnan cu tin aworaki, toch pa asina logra haya data nobo, veridico, actual, y puntual di Aruba. Y esey ta e esencia di e Censo 2020.
Solamente ora di contribui cu Censo 2020, ta haya sa exactamente kico ta pasando cu Aruba, y di e forma ey por planea pa futuro, e.o. contribui cu Sustainable Development Goals (SDG) pa Aruba.
Y esey por worde logra solamente si bo tin dato veridico, actual y cu bo por confia riba nan. Cu nan so bo por aplica y traha pa bo futuro sostenible, no djis cu bo como persona, pero pa e pais en general.
No ta asina cu e cuestionario di Censo 2020 ta facil, y pesey mes dentro di poco lo aparece algun video y imagennan informativo pa informa pueblo kico ta e importancia di Censo, y con nan por coopera y con nan por prepara pa yena e cuestionario.
E organizadornan ta preparando un programa di TV tambe pa duna tur informacion necesario pa tur hende sa cu Censo ta yegando, y kico nan tin di prepara cune pa ora cu nan cuminza cu e cuestionario.
E situacion economico di Gobierno no ta permiti cu Oficina Central di Estadistica por hiba un campaña di publicidad pa promove Censo 2020. E speranza tey cu lo haya sosten di prensa pa pueblo ta al tanto di esaki.
Esnan cu no por yena nan Censo 2020 via sistema Online, lo tin di spera bishita di un Teller entre 1 November y 10 di November e ora.
Pues, e biaha aki pa 2 luna largo nan lo ta ocupa ta recolecta informacion pa Censo 2020.


text:
KRALENDIJK – Boneiru ya pa algun siman a drenta un fase nobo di desaroyo rondo di e coronavírùs. Durante e enkuentro ku prensa di siman pasá mi a splika boso kon e vírùs a plama na Boneiru den e periodo di 11 pa 27 di sèptèmber”, dòkter Marian Luinstra-Passchier a bisa. El a sigui bisa:” Naturalmente departamentu di Salubridat Públiko tabata okupá siman pasá tambe pa investigá i monitoriá situashon na nos isla. Mi ke duna boso un splikashon kòrtiku di e desaroyo di siman pasá. Nos por mira klaramente ku siman pasá tabatin pa dia konsiderablemente ménos hende ku a laga tèst nan mes pa dia, ku den e periodo anterior. Dos siman pasá un promedio di mas o ménos ochenta hende a laga tèst nan mes pa dia. Awor tin pa dia trinta pa kuarenta hende ta mèldu pa laga tèst nan mes, i e último dianan mas o ménos 20 pa dia.”
“Un di e kosnan ku ta resaltá ta ku ta parse ku tin diariamente ménos kaso di hende ku a pega ku e vírùs ku den e simannan promé. Esei ta bon notisia, pero nos mester tene kuenta ku esaki no ke men nesesariamente ku awor nos ta yegando na fin. Resultado di e tèstnan ta prueba esei. Ta mas importante pa nos fiha nos bista riba kon e desaroyo ta bai, na lugá di wak e kantidat spesífiko di kaso pa dia. Nos ta ripará sí ku e promedio di kaso positivo pa dia a baha ku un promedio di dos pa dia. Nos ta spera ku esaki ta sigui asina. Sinembargo di otro un banda ta asina ku nos ta tèst konsiderablemente ménos. Den e grafik por mira kuantu resultado di tèst tabatin entre diesnuebe di sèptèmber i seis di òktober diariamente. Naturalmente por tin diferente motibu pa esaki. Por ta asina ku ménos hende tin keho ku tin di aber ku COVID-19. Den e kaso ei esei ta positivo, esei lo por nifiká ku en bèrdat nos tin ménos kaso di hende ku a pega ku e vírùs na Boneiru. Sinembargo por ta tambe, ku tin ménos hende ku ke pa nan tèst nan, pa ki motibu ku ta. Si esei ta e kaso, esei ke men ku nos no tin un bon bista di tur kaso di hende ku a pega ku e vírùs. Ta p’esei mi ke enkurashá bo un biaha mas : Bo tin keho? Yama 0800-0800 i laga nan tèst bo.
“Kisas bo ta pensa, ai, ta djis un fèrkout mi tin, ta un dia so mi tin ku doló di garganta. Laga nan tèst bo tòg, pa nos por ta sigur ku bo no tin COVID-19. Òf kisas bo ta haña ku tèstmentu ta algu eksitante.
Bo ta yama 0800 – 0800 i ta bisa ta ki keho bo tin. E ora ei nan ta hasi bo par di pregunta na telefòn. Moda ku departamento di Salubridat Públiko por monitoriá situashon na nos isla bon. E ora ei na telefòn bo ta traha un sita pa tèst, mayoria biaha e sita ta pa e siguiente dia mainta. Dia di e sita bo ta bai ku outo na e e lugá di tèst riba tereno di Salubridat Públiko, banda di stadion di Playa. Bisti un tapa boka ora di bai tèst i bai ku lensu di papel. Na e lugá di tèst nan ta splika bo kon ta hasi e tèst. Esaki ta dura par di minüt.
Despues di e tèst bo ta bai stret bo kas. Bo no ta pasa na supermerkado, sinembargo bo ta bai un pasá kas. Despues bo ta keda kas te ora ku nan yama bo na kas ku e resultado. Esaki ta dura por lo general tres dia, tin biaha ménos. Si resultado di bo tèst ta negativo, bo tin mag di subi kaya atrobe i hasi loke normalmente bo sa hasi. Pero paga tinu: Si bo ta den karentena, e ora ei bo mester warda te fin di karentena. Mi ta duna mas detaye di esaki aweró. Si resultado di bo tèst ta positivo, un kolaboradó di Salubridat Públiko ta duna bo mas instrukshon na telefòn. E ora ei nos ta wak huntu ku ken bo tabatin kontakto i kuantu tempu bo mester keda kas”, dòkter Marian Luinstra-Passchier a bisa.


text:
VCC International ta celebra 30 aƱa di existencia!
VCC International NV ta un compania di software na Aruba cu a cuminsa chikito y a crece bira un consultancy international cu ta yuda...
Efectonan cu uso excesivo di dispositivonan electronico por causa den muchanan
Ta normal e conversacionnan di adulto cu dispositivonan electronico, si ta mira rond di nos hopi hende tin nan bista riba nan telefon pa...
Tremendo colaboracion medico den region; di 12 simposio cu enfoke riba reumatologia y medicina...
Recientemente Dr. Horacio E. Oduber Hospital tabata anfrition di e di diesdos Dutch-Antillean-South American (DAS) Clinic of Rheumatology and Internal Medicine na Aruba. E...
Asina bon… Nos Papiamento ta…? Un resumen di e temanan cu a toca...
Den casi 50 edicion di e column tocante Papiamento cu ta sali tur diasabra den Bon Dia Aruba, nos a trata un sinfin di...
AHATA: RevPAR di prome mitar di 2022 tabata 13% menos cu 2019
Aruba Hotel & Tourism Association (AHATA)Ā ta acumula e cifranan di ocupacion yĀ prijsĀ di hotelnan tur luna, y CEO di AHATA, Tisa LaSorte, ta raporta...
Asina bon… nos Papiamento ta…? Palabra nobo cu ta palabra bieu…?
Den nos edicion di e siman aki atencion pa un fenomeno reciente, cu aparentemente ta nace di nos afan pa ātuma shortcutā: keda sin...
Minister Maduro di Finansa: Fitch tambe ta confirma perspectiva stabiel pa Aruba
Gobierno a ricibi e grato noticia for di New York cu FITCH-rating tambe ta premira un futuro positivo pa economia di Aruba y pa...
Tussenrapport Doorlichting Onderwijs tin 13 recomendacion pa mehora calidad di EnseƱansa; Kier introduci central...
Ayera mainta, minister encarga cu EnseƱansa, Endy Croes a ofrece un conferencia di prensa pa asina trece informacion tocante e Tussenrapport Doorlichting Onderwijs. E...
Minister di cultura ta informa: Reunion cu stakeholdersnan pa e parada nacional di luz...
E ultimo preparacionnan ta tumando luga pa e Parada Nacional di luz di diasabra awor. Den cuadro di esaki ayera Minister di Cultura hunto...
AZV ta informa: No a para operacion di stoma y no ta bay para...
Recientemente OE AZV a tuma nota di e articulo den corant digital Trempan titula āAZV a para tur operacion di stomaā referiendo na e...


text:
E soledad di Cristo Hesus den e mundo actual.
Buscando un potret di Cristo Hesus, esun aki a capta mi atencion y curason. Mi ta wak den e wowonan, e mirada cu ta wak leu aya y toch asina cerca di su mes, paden. Mi ta wak e mannan crusa y ta purba pensa cu e mente di Cristo…
Kico Cristo Hesus a pensa ora e tabata su so. Den hoffi di olijfi y e ciudad na su pia. Su so su so cu su Tata Celestial. Sabiendo kico ta E caminda, E dolor, cu como yiu di hende, E lo pasa aden.
Mi ta imagina mi si Cristo Hesus lo ta sinta riba e mesun baranca ey awe y ta wak bek riba e mundo. Mi ta kere cu E, como un Bon Wardador lo ta hopi impreshona cu e cantidad di bunita cosnan cu ta sosode den mundo… e hendenan di Bon Boluntad cu den tur adversidad y dificultad ta keda duna Bida na e Lus di Speransa pa un dia logra un mundo cu pas y hermandad.
Mi ta imagina mi mes cu si Cristo Hesus para den e haltura di mas halto, e ta wak tambe tur e gueranan, e destruccionnan, e bidanan inocente cu ta caba pa via di conflictonan den cua nan no tin arte ni parti. E ta wak e soledad di e hende den un mundo confundi. E ta wak e excesonan, e inhusticianan y e abusonan.
Mi ta imagina mi cu e ta pensa ‘Mi rumannan stima, mi lo kier pidi boso pa den e Dianan Santo aki, traha un tiki tempo, para keto un rato, sera bo wowo, bay paden y sinta un rato banda di mi riba e baranca den e hoffi di olijfi. Crusa bo mannan, sera bo wowonan, bay paden y hasi contacto cu bo curason y scucha mi curason. E ta pidi bo, pa nos hunto rescata e Birtudnan di Bida, aplica nan den bo bida di tur dia. Laga nan ta bo guia. Ban re-establese e Paraiso cu un dia mi Tata a brinda boso. Den nomber di tur e criaturanan cu ta cana rond, buscando nan felicidad den un mundo, bastante confundi….’
Abo ta cla?
Ingrid, purbando di Compronde Bida..


text:
MEDELLIN: Awor cu e ola di critica for di rond mundo a cuminza cay mas pisa riba schouder di e reguetonero colombiano J Balvin,
basa riba un videoclip cu el a lanza dia 11 di October pa e cancion ‘Perra’, el a dicidi na duna su reaccion.
E videoclip aki a mustra muhernan disfraza di cacho, haciendo bailenan sugestivo, cu hopi referencia sexual y tambe muhernan di color scur wanta cu cadena, y tambe letra manera ‘soy perra callejera con la popola de raza’.
E avalancha di critica a bin di tur skina, hasta for di Vice President di Colombia, esta Marta Lucia Ramirez kende a rechaza e contenido di e videoclip pa su expresionnan sexista, racista, machista, y misogeno, ya cu nan ta atacha e derecho di muhernan door di compara nan cu un animal.
El a haya critica tambe di Alba Mery, su mesun mama procedente di Medellin. El a bisa cu casi e no por reconoce su yiu homber mas. “¿Dónde está el josesito que yo conozco?” E mama a bisa cu e no sa mes kico pa bisa di e cancion.
Porfin riba Diadomingo atardi laat, J Balvin a kibra su silencio y a pone un video riba Instagram, den cual el a ofrece disculpa na publico femenino y na comunidad di hende di color.
“Mi ta bin papia cu boso di e video di ‘Perra’, y prome mi kier ofrece mi disculpa na tur hende cu a sinti nan mes ofendi, specialmente e muhernan color scur. Esey no ta forma parti di loke semper ami a expresa, semper di mi tabata tolerancia, amor y integracion, como tambe mi gusta apoya talentonan nobo, y den e caso aki Tokischa, un muher cu ta apoya su hendenan, su comunidad, y tambe ta duna poder na muhernan.”
Despues e cantante a agrega, cu den forma di contesta y sigur pa respet, e mes a kita e videoclip como ocho dia pasa. El a bisa awor e tey ta dunando su cara pa papia di e situacion.
Na final el a pidi disculpa di su mama: “Mama también discúlpame, la idea es seguir siendo mejor cada día, gracias por escucharme.”
https://diario.aw/categories/noticia/general/j-balvin-ta-pidi-disculpa-pa-su-controversial-videoclip#sigProId885725372f


text:
LONDON – E aeroliña Britanico British Airways a anuncia awe cu e lo cuminsa bula pa Aruba pa prome biaha, entrante zomer di 2023. Banda di Aruba, e lo bula tambe pa Georgetown, Guyana. E intencion ta pa e bula dos biaha pa siman, diahuebs y diadomingo entrante 26 d maartt 2023 y lo haci esaki for di e aeropuerto di Gatwick. Ta prome biaha cu e aeroliña ta pone Aruba riba su netwerk di destinacion. Noticiacla a compronde cu diahuebs awor aeropuerto lo tene un conferencia di prensa pa anuncia esaki. Minister Dangui Oduber tambe a haci un anuncio chikito riba su pagina di Facebook diaranson atardi. Ultimo biaha cu un avion di British Airways a bula pa Aruba tabata 35 aña pasa ora cu e avion tipo Concord a yega y a keda un solo dia, pero no a bin como un buelo comercial programa.
ORANJESTAD – Diasabra ultimo Aeropuerto Reina Beatrix a celebra e hecho cu e aeroliña Colombiano Wingo a inaugural su ruta nobo Medellin pa Aruba. Esaki lo ta dos buelo semanal entre e dos destinacionan riba diaranson y diasabra. Manera custumber, tabatin e celebracion necesario cu bandera di ambos pais, desplega pa e pilotonan for di e cockpit, y despues e acostumbrado ceremonia na aeropuerto.
SCHIPHOL – Mescos cu a sosode un aña pasa, KLM a anuncia e siman aki cu ta aumenta e frecuencia pa islanan ABC cu mas di 20%. Asina e portal di aviacion luchtvaarnieuws.nl ta raporta. Pa Corsou, KLM ta bula 10 biaha pa siman, cu 2 buelo pa dia durante e periodo di pasco. Pa buelonan pa Aruba, den combinacion cu Bonaire, KLM lo usa nan avion di mas grandi, e boeing 777-300ER cu capacidad di 408 diario. Aña pasa tambe tabatin un tipo di anuncio asina aunke e biaha aki a haci esaki aun mas grandi.
ORANJESTAD - Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo di A.T.A. y socionan di industria crucero, a efectua otro edicion di ‘Cruise Symposium’ riba Dia Mundial di Turismo den ballroom di Aruba Marriott Resort & Stellaris Casino. Touch of Steel a ricibi tur participante cu musica di steelpan. Minister Oduber, CEO di A.T.A. y CEO di APA a hiba palabra na esan presente, sigui pa un presentacion di ‘Aquila Center for Cruise Excellence’, un socio di A.T.A. den e industria crucero.
ORANJESTAD - Aruba Trade and Industry Association (ATIA), hunto cu algun otro gremio commercial, a pidi un reunion cu Minister di Finansa y Cultura y Directora di DIMP pa haya mas informacion y aclaracion riba e tema di BBO y e futuro pasonan pa cu e reforma fiscal. Directora di DIMP a contesta cu despues di ricibi mandato di gobierno tocante e reforma lo por yama un reunion pa asina duna mas informacion.
ORANJESTAD - Como parti di e Celebracion di dia Mundial di Turismo awe e varios partnernan den e industria aki tin un conferencia pa socionan local di e industria. A la ves esaki ta e apertura oficial di e conferencia Aruba Meets Europe cu ta conta cu participación di e socionan internacional. Tambe tin presente studiantenan di Unidad di Hospitalidad y Turismo di EPI y Facultad di Turismo di Universidad di Aruba. Tur esaki a inicia for di 8’or di mainta y ta sigui henter mainta na Aruba Marriott Resort.
ORANJESTAD – E gremio comercial Aruba Trade and Industry Association (ATIA) a raporta diaranson cu nan tuma nota siman pasa cu sindicatonan a vocifera nan disgusto ariba e proceso encuanto e “Congreso Nacional riba ley laboral”. Como gremio commercial, ATIA a sugeri, pa sigui cu e presentacionnan di e experto ariba e recomendacionnan di e reforma laboral (E1) y tambe seguridad social (E4), di e “Landspakket”. Alaves tambe bin na un fecha nobo, hunto cu e sindicatonan, unda si lo por dialoga pa yega na un solucion correcto pa nos isla.


text:
KRALENDIJK – Awe mi ke papia pa Fittipaldi Pietersz i no komo miembro di prensa. Gezaghèber Edison Rijna di Boneiru a papia ku miembronan di prensa i loke ami a tuma nota, el a ekspresá algun kos ku por bai otro pa loke ta trata prensa na Boneiru. Manera nos ta bisa el a deshogá su mes na prensa. Mi no ta bai defendé entre otro gezaghèber.
El a menshoná e atardi entre otro tokante e preshon ku pueblo ta pone pa haña un informashon i rumornan ku ta sirkulá. Un kos ku a bin dilanti ta, si no tin nada partikular no tin niun motibu pa gezaghèber sali i splika komunidat. Pasobra tin miembro di prensa ta bisa ku ta pueblo ta pidi i nan tin ku hasi nan tarea komo prensa, pa puntra i haña kontesta pa informá pueblo. Hopi bia prensa ta hasi pregunta djis pa nan stèm bai den aire i sin kontenido. A keda bon kla menshoná ku loke gezaghèber di Boneiru a papia relashoná ku kasonan di ‘corona virus’ na Boneiru ku, no ta nada di atenshon, informashon a bini for di Kòrsou di e konosido DR. Izzy Gerstenbluth, ku hopi hende ta eila, pa bin Boneiru, pasobra ta un persona asina nos mester pa papia ku komunidat. Kòrda gezaghèber no ta dòkter. Ta informashon ku e haña di dòkternan, spesialistanan e ta trese pa pueblo. Otro kos si no tin niun kaso na Boneiru, no tin niun motibu pa gezaghèber papia ku pueblo. Papia kiko! No kompará Kòrsou i Aruba ku Boneiru! Nan tin un obligashon pa papia ku komunidat, no 1 bia pa dia, sinembargo diferente bia pa dia. Mi ta ripití Boneiru no mester tin motibu pa pániko. E 2 kisas posiblemente 3 kaso ku tin poko síntoma di vírùs di ‘corona’, ta bon kontrolá. Nos mester resa i gradisí Dios ku Boneiru milagrosamente a sali bon te awor, tokante e vírùs ku tin mundu dominá. Mi a lamentá ku no ta tur miembronan di prensa tabata presente pa nan a skucha. Hopi importante ta pa e miembronan di prensa ku no sa, prensa su tarea ta pa informá i eduká komunidat! No pa duna show. Tin kos ku komunidat ta puntra i komo prensa bo por kontesta un bes, sin mester hasi e pregunta, den e kaso aki serka gezaghèber di e isla. Otro kos stòp di eilu manera nan ta bisa, ku e vírùs no ta na Boneiru. Djis kòrda ku e vírùs ta dominá práktikamente tur parti di mundu i e persona mas sabi na mundu no por deskubrí algu ku ta dominá e vírùs. E kos mas importante awor ta keda leu for di otro. Mi ta finalisá bisando: Gosa di bida, sinembargo tin hopi pais i nos islanan den bisindario, Kòrsou i Aruba ku hende no por gosa di bida. Nos por bai laman, ora nos ta deseá, start outo kore Lora den kaya kuantu ku nos ke. Kiko mas nos ke awe ku mundu ta sufriendo? Tá realístiko. Pensa riba otronan pidi Dios pa pronto rekuperashon pa esnan infektá ku e vírùs, yuda i konsolá esnan ku e pèrdè diferente miembro di famia. Potrèt ta ilustrá miembronan di prensa presente.


text:
CUERPO POLICIAL TA INFORMA
NO TIN PARADA POLITICO DIADOMINGO
Awe diaranson parti merdia e dos partidonan cu ta M.E.P. y A.V.P a reuni hunto cu commision di elecion 2021 di Cuerpo Policial Aruba.
Conhunto a yega na e siguiente acuerdo:
E parada tradicional cu ta tuma lugar semper riba e diadomingo prome cu eleccion ta conoce un cambio
Tur dos partido yega na un acuerdo cu nan NO lo core parada.
Tur dos a firma un acuerdo pa cu esaki .
Dus cu otro palabra diadomingo dia 20 juni 2021
NO lo tin parada acustumbra.


text:
“Gabinete Wever-Croes I a traha e fundeshi di integridad y nos ta atende cu nos companianan estatal na un forma debido”
ORANJESTAD – Diahuebs 1 di september, Prome Minister señora Evelyn Wever-Croes pa medio di un video, a haci apertura di e Workshop Corporate Governance cu a wordo organisa aki na Aruba na Hilton Aruba Caribbean Resort and Casino. Corporate Governance ta e reglanan cu ta rigi e relacion entre un gobierno y companianan estatal. E ta stipula con e superviscion mester tuma luga, unda e autoridad di un gobierno ta yega, kico bo por y kico bo no por dicidi como gobierno.
Prome Minister a menciona tambe cu a traha riba diferente otro aspecto di Corporate Governance na Aruba den e ultimo añanan, por ehempel e perfil di kendenan por ta den e Hunta di Comisario, Huntanan di Supervision. Den cada hunta mester tin un persona huridico, financiero y un persona cu tin background di e materia. “Asina nos a bin ta trahando desde 2018-2019 poniendo e fundeshi pa mas integridad, pa miho gobernacion pa Corporate Governance tambe”.
Durante Gabinete Wever-Croes I, Prome Minister a institui un comision pa Corporate Governance cu a traha riba diferente producto den e temponan aki y a haci un estudio pa nos sa con nos ta para cu e companianan aki y con nan ta adhiri na e reglanan aki.
“Mi ta gradici señor Kunneman y tur e organisadonan di e workshop aki y pa e invitacion di por a dirigi mi mes. Integridad ta importante pa mi y mi por a splica den mi discurso kico tur nos ta haciendo desde 2018 cu mi a asumi e cartera di integridad y awor na 2021 cu mi a pase na colega señor Ursell Arends cu ta dunando contenido na e vision.
Mi a finalisa mi discurso awe cu un quote cu mi tabata referi na e pandemia cu awor cu Aruba ta recuperando di e pandemia, nos mester mas aun traha riba integridad pasobra esaki ta duna e ciudadano confiansa den Gobierno cu nan ta administra un compania estatal na e forma debido”, Prome Minister a expresa.
E quote na Ingles cu Prome Minister a uza pa ilustra su punto ta: “To think that we can rebuild after the pandemic without integrity would be fooling ourselves, because it is like building a house without a foundation”.
“Si nos ta kere cu nos por recupera nos pais despues di pandemia sin pone atencion na integridad, nos no ta tumando nos mes na serio pasobra ta mescos bo ta traha un cas sin fundeshi. Esey integridad y Corporate Governance ta.
P’esey mi ta contento cu desde cu nos a drenta Gobierno, nos a traha riba e fundeshi di integridad pasobra e ciudadano di pais Aruba merece di ta trankil y cu e por tin e confiansa cu nos ta atende cu nos companianan estatal na un forma debido”, Prome Minister Evelyn Wever-Croes a enfatisa.


text:
Varios departamento di gobierno di Aruba y di Venezuela a traha incansabel durante simannan largo pa por a regla un di 7 vuelo humanitario pa mas of menos 140 Venezolano. Den nan e grupo mas grandi ta esunnan cu boluntariamente a solicita pa nan regresa cas bek. E vuelo lo mester a sali ayera mainta pa nos pais bisiña. Sinembargo, un contratiempo imprevisto na nos hermana pais a pone cu ultimo momento e vuelo no por a continua.
Autoridadnan local y di Venezuela ta haciendo un maximo esfuerso pa e vuelo humanitario tuma luga awe nochi. Ta pidi tur hende poco pasenshi, tur departamento y autoridad ta haciendo tur lo posibel pa e vuelo por continua. Trahadonan di Guarda nos Costa for di 5:00 am tabata riba pia ayera y a sigui traha te anochi laat.
Minister Andin Bikker ta gradici tur departamento y autoridad pa nan esfuerso continuo pa purba realisa e di 7 vuelo humanitario pa reuni famianan bek cu otro.


text:
Departamento di Asunto Economico, Comercio y Industria ta informa referente permiso pa establecimento di negoshi na Aruba.
Departamento di Asunto Economico, Comercio y Industria (DEZHI) ta atende entre otro permiso pa Establecimento di Negoshi (Vestigingsverordening Bedrijven).
Negoshi por wordo haci den diferente forma, di cual esunnan mas usual ta Negoshi Propio (Eenmanszaak), Sociedad Colectivo (V.O.F.), Sociedad Anonimo (N.V.) y Sociedad Responsabilidad Limita (V.B.A.)
Personanan naci na Aruba, mayor di 18 aña y di nacionalidad Hulandes, al igual personanan cu a naturalisa Hulandes aki na Aruba y cu tin 18 aña of mas di edad, no mester di permiso pa establece un Negoshi Propio of fungi como partner den un Sociedad Colectivo, tampoco pa fungi como director di un Sociedad Huridico (N.V., V.B.A., A.V.V.).
Pa tur otro caso permiso ta rekeri.
Ademas permiso ta rekeri pa e.o. muda un negoshi, amplia of cambia actividadnan comercial y sucursal di un Sociedad Huridico.
Fuera di e Ordenansa Nacional pa Establecimento di Negoshi, tur negoshi tin obligacion pa registra na Camara di Comercio.
Pa facilita e control riba cumplimento di e ley en cuestion, tur comerciante ta wordo pidi pa tin na tur momento, den e establecimento corespondiente, e original of copia di e permiso(nan) necesario y/of un extracto di registracion na Camara di Comercio (no mas bieuw cu 6 luna). E documentonan menciona mester wordo mustra na e ambtenaar di Departamento di Asunto Economico unda e control ta tuma lugar.
DEZHI ta constata na momento di control cu tin hopi negoshi, e.o. hotel, condominium, restaurant y otronan, cu no a registra e nomber di negoshi/nomber comercial na Camara di Comercio. Pa evita cu negoshi nan por tin nomber similar y cu por trece confusion den pueblo esaki mester wordo haci.Scroll To Top
- Macuto di Compras: 30 september 2022 September 30, 2022
- Guidelines regarding the Business Establishment Ordinance September 23, 2022
- Maximum price list: 17 september 2022 September 23, 2022
- Macuto di Compras: 23 september 2022 September 23, 2022
- Macuto di Compras: 16 september 2022 September 20, 2022
- Maximum price list: 3 september 2022 September 15, 2022


text:
Entidat Públiko Boneiru a finalisá su evaluashon di e impakto sosial ekonómiko di COVID-19 riba kosto di bida i komèrsio na Boneiru. E evaluashon tabata dirigí riba sektornan krítiko manera turismo i logístika i a identifiká e pasonan ku ta nesesario pa hasi rekuperashon for di e pandemia mas fásil.
A presentá e konklushonnan den un dokumentu titulá ‘COVID-19 Post-Disaster Needs Assessment (PDNA) Bonaire: Socioeconomic Assessment Report’, ku ta públikamente optenibel riba e wèpsaitnan di Entidat Públiko Boneiru i Kámara di Komèrsio Boneiru.pdf (bonairechamber.com). E rapòrt di evaluashon i garantia ta resultado di un koperashon eksitoso entre Entidat Públiko Boneiru, Kámara di Komèrsio Boneiru, Programa Mundial di Alimento (World Food Program – WFP), Banko Mundial i Union Oropeo.
E análisis di e prestashonnan makro ekonómiko di Boneiru ta kalkulá un bahada di 23,1% di e kalkulashon básiko di e Produkto Doméstiko Bruto pa 2020 den ousiensia di COVID-19 i un bahada di 19,3% kompará ku 2019. Esaki ta komparabel ku otro ekonomianan ku ta dependé di turismo den Reino Hulandes. E rapòrt ta konkluí ku sin intervenshon finansiero ta kalkulá ku ekonomia lo a eksperensiá un bahada di 36,2%.
Hennyson Thielman, diputado di Ekonomia, Turismo i Finansa den Kolegio Ehekutivo di Boneiru: ‘E rapòrt di PDNA akí ta laga nos mira kon vulnerabel nos ta komo Boneiru pa kalamidat, ku un enfoke spesífiko riba COVID-19 i e impakto riba e situashon sosial i ekonómiko di nos isla. Nos tur tabata sa ku e impakto lo tabata grandi, pero sifranan di e rapòrt akí ta mustra kon duru e realidat ta.’
‘E rapòrt akí ta sirbi komo instrumento pa hiba kòmbersashonnan profundo ku nos partnernan i interesadonan i ta duna informashon tokante desishonnan importante ku nos ta keda tuma pa futuro di nos isla. Sin duda mi ta kere den forsa i resistensia di nos hendenan boneriano i mi ta konfia ku nos ta salí mas mihó i mas fuerte for di e krísis akí.’
Cherety Kirindongo, direktor di Kámara di Komèrsio Boneiru: ‘E rapòrt di PDNA ta duna un imágen amplio di e impakto finansiero i ekonómiko negativo grandi ku COVID-19 a okashoná riba empresanan lokal en partikular i ekonomia di Boneiru en general. Mas aleu e rapòrt ta reiterá e echo ku nos empresanan chikitu i mediano ta mas vulnerabel ainda i ku nan tin mester di yudansa spesial pa superá e konsekuensianan di e pandemia akí adekuadamente. Mi ke gradisí tur empresa ku a tuma tempu pa yena e enkuesta pa empresa.’
E análisis di e impakto humano ta yega na e konklushon ku e impakto di e pandemia a empeorá e desigualdatnan eksistente den nos komunidat, i ku famianan vulnerabel, pa ta eksakto famianan kaminda tin un mayor so presente, mester di medidanan spesial pa yuda nan krea resistensia, tantu riba tereno ekonómiko komo sosial.
Nina den Heyer, diputado di Asuntunan Sosial den Kolegio Ehekutivo di Boneiru: ‘Nos a sinti e impakto enorme ku COVID-19 tabatin riba nos isla, i ainda nos ta sinti esaki. E rapòrt akí ta laga nos mira e bèrdat sunú tokante e realidat sosial i ekonómiko na nos isla i lo ta un base sólido pa hiba kòmbersashonnan konstruktivo ku nos partnernan i stakeholdernan. Mi ta gradisí tur partido ku tabata enbolbí ku realisashon di e rapórt akí i/òf ku entrega di e informashonnan nesesario. Huntu nos ta bai traha riba e siguiente pasonan pa hasi komunidat boneriano mas fuerte i mas resistente.’
Despues di a biba pa mas ku un aña ku e pandemia i e esfuersonan di bakunashon ku ta andando, awor akí ta nesesario pa nos konsentrá nos mes riba implementashon di intervenshonnan di rekuperashon ku lo kontribuí na edifikashon di resistensia di nos hendenan i di ekonomia di Boneiru na momentu di kalamidat. E nesesidatnan di rekuperashon ku nan a identifiká den e rapòrt di PDNA lo duna guia na e proseso akí.
Federico Baechli, Senior Country Officer di Caribbean Country Managemente Unit di Bano Mundial: ‘Kalamidatnan ta sigui perturbá i menasá bida i bienestar di hendenan den área Karibense. E esfuersonan di rekuperashon na Boneiru mester ta dirigí riba mehorashon di resistensia di famianan i empresanan kontra e riesgonan di diferente peliger, entre otro pandemia, pa sigurá prosperidat di Boneiru, un isla ku ta asina riku na kultura i bunitesa natural.’
E análisis ku a ehekutá na momentu di preparashon di e evaluashon akí, ta basá riba informashonnan ku nan a akumulá via e Caribbean COVID-19 Food Security & Livelihoods Impact Survey ku sosten di e Programa Mundial di Alimento, un enkuesta pa empresa sostené pa Kámara di Komèrsio, konsulta ku interesadonan lokal den sektornan sosial i ekonómiko di Boneiru i informashonnan ku ta públikamente disponibel.
Union Oropeo a finansiá e COVID-19 PDNA den kuadro di e Technical Assistance Program for Disaster Risk Financing and Insurance (DRFI TA) den Paisnan i Teritorionan Ultramar karibense Technical Assistance Program for Disaster Risk Financing and Insurance (DRFI TA) in Caribbean Overseas Countries and Territories (OCTs), manehá pa e Global Facility for Disaster Reduction and Recovery (GFDRR) di Banko Mundial. Meta di e programa di DRFI TA ta pa engrandesé e resistensia finansiero riba término largu kontra kalamidat den Paisnan i Teritorionan Ultramar karibense, ku bentaha pa e personanan mas vulnerabel. E programa ta forma parti di e RESEMBID (Resilience, Sustainable Energy en Marine Biodiversity) ku Union Oropeo ta finansiá OCTs Resilience, Sustainable Energy and Marine Biodiversity Program .QT Places Error: the selected post type doesn't exists or is not active in the plugin settings.